NjUJORK/MAJNC – Farmaceutske kuće Fajzer i Bionteh saopštile su danas da su njihove tri doze vakcine protiv koronavirusa tokom laboratorijskog testa pokazale da imaju neutrališući efekat protiv omikron soja. U prvoj zvaničnoj izjavi posle pojave omikrona, proizvođači su rekli da se posle dve doze stvara manje neutarlišućih antitela, ali da buster doza povećava odbranu od omikrona, preneo je Rojters. Oni su dodali i da, ukoliko bude potrebno, mogu do marta 2022. da isporuče anti-omikron vakcinu, javlja Tanjug.\nU Srbiju je danas stigao novi kontingent Fajzer vakcina, saopštilo je Ministarstvo zdravlja, a prenosi Tanjug. U okviru redovne isporuke u našu zemlju je danas isporučeno još 79.560 doza te vakcine.\nNjUHEJVEN – Treća doza Fajzerove vakcine protiv korona virusa smanjuje rizik od infekcije za dodatnih 80 odsto ili više preko zaštite koju pružaju prve dve doze, saopštili su istraživači sa Fakulteta za javno zdravstvo Univerziteta Jejl u američkoj saveznoj državi Konektikat. „Procenili smo da je rizik od zaražavanja smanjen za dodatnih 83 do 87 odsto najmanje dve nedelje nakon dobijanja buster doze”, potvrdili su istraživači predvođeni Danijelom Vejnbergerom sa Fakulteta za javno zdravstvo Univerziteta Jejl, navodi se u časopisu JAMA Internal Medicin, prenosi Tanjug. Si-En-En je preneo da je tim sa Jejla preko zdravstvene službe Makabi u Izraelu pratio više od 300.000 ljudi starosti 40 godina i više koji su primili dve ili tri doze vakcine Fajzer/Bajontek. Istraživači su\n25.11.2021 u 11:09\nLOS ANĐELES – Američka kompanija Fajzer saopštila je da je njena dugogodišnja radnica ukrala na hiljade podataka, među kojima su i dokumenti o poslovnim tajnama povezanim sa antikovid vakcinom, navodi se u tužbi pred saveznim sudom u Kaliforniji. Čun Sijao Li je navodno skinula više od 12.000 fajlova, uključujući i brojna dokumenta poverljive sadržine na Gugl drajv nalog, naveo je Fajzer u tužbi, prenosi Tanjug. U dokumentima ima raznih tema, među kojima su analiza vakcine, operativni ciljevi i razvojni planovi za nove lekove. Fajzer je u tužbi dodao da veruje da je Li, za koju kažu da je njihova „uskoro bivša zaposlena”, otišla u farmaceutsku kuću Ksenkor. Ona je počela da radi za Fajzer u Kini 2006. godine, pre nego što je prešla u San Dijego 2016. godine, a prilikom\n21.11.2021 u 10:26\nDirektor Fajzera u poseti Srbiji\nMinistar zdravlja dr Zlatibor Lončar razgovarao je danas sa regionalnim direktorom kompanije Fajzer Mohamedom Hamamom, koji boravi u poseti našoj zemlji. Razgovarano je o detaljima potpisanog ugovora o kupovini leka kompanije Fajzer protiv koronavirusa, dinamici isporuke kao i o budućim modalitetima saradnje, saopštilo je Ministarstvo zdravlja. Direktor Fajzera istakao je zadovoljstvo saradnjom sa ministrom zdravlja i posebno naglasio posvećenost i čvrstu opredeljenost naše zemlje da se koronavirus stavi pod kontrolu i savlada. „Znam da ste do sada učinili veoma mnogo u cilju kontrole epidemije, a Vašu posvećenost ilustruje i to što smo se sastali u veoma kratkom roku i to tokom vikenda. Radujem se daljoj saradnji i zajedničkim aktivnostima u cilju okončanja pandemije”, kazao je Hamam, prenosi\n19.11.2021 u 15:13\nOdobrene buster doze Fajzera i Moderne za punoletne Amerikance\nVAŠINGTON - Američka Uprava za hranu i lekove odobrila je danas upotrebu buster doza vakcina protiv korona virusa, koju su razvile kompanije Moderna i Fajzer i Biontek, kod svih punoletnih američkih građana. Američka Uprava za hranu i lekove je odobrila buster doze vakcine kompanije Fajzer i Biontek kod svih odraslih. Moderna je saopštila da je američka Uprava za hranu i lekove proširila odobrenje za hitnu upotrebu buster doze ove vakcine kod starijih od 18 godina. Fajzer i Moderna objavili su da je odluka američke uprave usledila nakon što je najmanje deset saveznih država već počelo da daje buster doze vakcine punoletnim građanima, prenele su svetske agencije.\n17.11.2021 u 09:23\nFajzer traži odobrenje za pilulu protiv kovida\nVAŠINGTON – Kompanija Fajzer zatražila je danas od američkih regulatora da odobre eksperimentalnu pilulu protiv kovida-19, čime se kreiraju uslovi za moguće lansiranje ovog obećavajućeg leka koji se može uzimati kod kuće već od ove zime. Zahtev kompanije Fajzer dolazi u trenutku porasta broja novozaraženih u SAD, uglavnom zbog toga što u brojnim američkim saveznim državama hladnije vreme tera sve više ljudi u zatvorene prostore, prenosi Tanjug. Pokazalo se da Fajzerova pilula značajno smanjuje stopu hospitalizacija i smrti među zaraženima korona virusom. Uprava za hranu i lekove (FDA) već razmatra konkurentsku pilulu kompanije Merk, a očekuje se da će nekoliko manjih proizvođača lekova takođe tražiti odobrenje za sopstvene antivirusne pilule u narednim mesecima. „Nastojimo da\n16.11.2021 u 14:48\nFajzer će dozvoliti drugim kompanijama da pravi njihov lek\nVAŠINGTON - Farmaceutska kuća Fajzer potpisala je dogovor sa organizacijom pri Ujedinjenim nacijama da dozvoli drugim proizvođačima da prave eksperimentalni lek protiv kovida. U današnjoj izjavi, Fajzer je naveo da će dati licencu za antikovid lek organizaciji Medisins Patent Pul iz Ženeve, koja će dalje dati dozvolu kompanijama da proizvode lek za upotrebu u 95 zemalja, odnosno, oko 53 odsto populacije na planeti, preneo je AP. Dogovor isključuje neke velike države koja su prošle kroz jake talase pandemije. Brazil bi mogao da proda licencu kako bi pravio lek za druge zemlje, ali lek ne bi mogao da se proizvodi za upotrebu u Brazilu, prenosi Tanjug. Zdravstveni zvaničnici kažu da je činjenica da je dogovor postignut pre nego što je Fajzerov lek odobren bilo gde, mogao bi da\n02.11.2021 u 16:01\nFajzer očekuje prihod od 36 milijardi dolara od prodaje vakcina\nNjUJORK – Američka farmaceutska kompanija Fajzer je podigla prognozu prihoda od prodaje vakcina protiv kovida-19 za ovu godinu na 36 milijardi dolara. To je za 7,5 procenata iznad projekcija iz drugog kvartala, kada je kompanija predviđala celogodišnji prihod od vakcina u iznosu od 33,5 milijardi dolara i dvostruko je više od očekivanja na početku godine, izveštava agencija AP. Samo u trećem kvartalu ove godine, Fajzer je od prodaje vakcina inkasirao oko 13 milijardi dolara, koje deli sa nemačkim partnerom Bajontekom. Rojters izveštava da će u ukupnim prihodima ovog proizvođača lekova vakcine u ovoj godini imati udeo od čak 44 posto. Pored toga, Fajzer je saopštio danas da u 2022. godini očekuje od prodaje vakcina prihod u iznosu od 29 milijardi dolara, što je iznad prognoza na\nVAŠINGTON – Američka farmaceutska kompanija Fajzer sapštila je danas da je njena vakcina protiv kovida bezbedna i skoro 91 odsto efikasna u sprečavanju infekcija kod dece uzrasta od pet do 11 godina, pokazala su klinička ispitivanja. Stručnjaci američke Agencije za hranu i lekove objavili su (FDA) da će sledeće nedelje raspravljati o rezulatatime studije nakon čega će doneti odluku da li će preporučiti agenciji vakcinu za navedni uzrast. Fajzerova vakcina je već dozvoljene za sve starije od 12 godina, ali pedijatri i mnogi roditelji sa nestrpljenjem očekuju zaštitu mlađe dece kako bi sprečili porast infekcije od veoma zarazne delta varijante, nadajući se da će to doprineti da deca ostanu u školskim klupama, javlja Beta. Studijom je obuhvaćeno 2.268 dece, među kojima je dva puta


Lokalizovan požar u Beogradu\nFoto: Tanjug | Požar u Beogradu, 24 vatrogasne ekipe na terenu\nTanjug 28.06.2019 20:26 20:52\nBEOGRAD - Pripadnici Ministarstva unutrašnjih poslova, Sektora za vanredne situacije, lokalizovali su požar do kojeg je došlo večeras oko 19.20 časova na krovu napuštene dvospratnice u Karađorđevoj ulici u Beogradu.\nU požaru, kako je saošteno iz MUP-a, niko nije povređen, a u toku je dogašivanje vatrene stihije.\nU intervenciji učestvuju 24 vatrogasca-spasilaca sa šest vatrogasnih vozila.\nU Karađorđevoj ulici broj 7, gdje je oko 19.20 sati došlo do pozara na krovu napuštene dvospratnice upućene su vatrogasne ekipe koje trenutno gase požar, rečeno je ranije Tanjugu u MUP-u.\n#požar u Karadjordjevoj pic.twitter.com/YK1eRNMbu9\n— михаило, не михајло (@mixailoo) June 28, 2019\nBeograd Karađorđeva Požar\nMustafa: Ambasade nas pritišću da formiramo vladu\nPavlović: SPC starija od Crne Gore i "crnogoroslavlja"\nBeba pronađena kod Kučeva dobro, slijede detaljnije analize\nHapšenje Hrvata i Srbina u vezi s ubistvom škaljaraca?\nLončar: Nema oboljelih, a ni opasnosti od koronavirusa\nPatrijarh Irinej ipak ne ide u Pljevlja\nPriština počela odbrojavanje Samoopredjeljenju do formiranja vlade


Organizacija "Čepom do osmeha" posetila školu "Mara Mandić" -\nNikola Cvetković je dečak vedrog duha, voli muziku i filmove, vatreni je navijač Partizana, voli istoriju i geografiju, a kao i svi drugari iz škole veliki je ekolog, brine o životnoj sredini i reciklira. Nikola, kao i njegov mlađi brat boluje od Dišenove mišićne distrofije zbog čega su mu bila neophodna elektromotorna invalidska kolica, koja su mu obezbedili svi učesnici akcije Čepom do osmeha, vredno sakupljajući plastične čepove.\nEkipa Čepom do osmeha je imala tu čast da po tridesetsedmi put obraduje i olakša svakodnevicu porodici deteta sa smetnjama u razvoju i izmami još jedan osmeh, a Nikola je prvo od jedanaestoro dece koja su izabrana na poslednjem konkursu za dodelu pomagala, među kojima je još dvoje dece sa teritorije opštine Pančevo. Divni drugari i nastavnici iz ŠOSO „Mara Mandić“, sem što su bili izuzetni domaćini, iskoristili su priliku da predaju još jednu sjajnu količinu čepova koje su sakupili i koje će nastaviti da sakupljaju kako bi doprineli novim osmesima.\n"Ovom prilikom se još jednom zahvaljujemo koordinatorki Borki Lazić Ađžić na ažurnosti i posvećenosti akciji; Aleksandri, iz kompanije „Ernst&Young“, koja je došla da pruži podršku prilikom uručenja, od strane svoje firme koja je donirala polovinu novca potrebnu za ovo pomagalo. Veliko hvala deci i drugarima, malim ekolozima, iz ŠOSO "Mara Mandić", roditeljima, nastavnicima i osoblju Dnevnog boravka "Neven". U nove pobede, sa novim čepovima!"\nU Pančevu, sem u školama i vrtićima, sakupljene čepove možete predati u prodavnici tapeta i kesa TAPETINO, prodavnici zdrave hrane ČAROBNO ZRNCE, turističkoj agenciji VOYAGER, knjižari ZAČARANI KUTAK, SMS fitness klubu, BE FIT fitess klubu, centru za funkcionaln fitness MAX BOX, hemijskom čišćenju i pranju veša FLEKA, zdravstvenoj ambulanti NOVI GRAD, CRVENOM KRSTU Pančevo, na zelenoj pijaci u zgradi PIJAČNE UPRAVE, kao i u svim maloprodajnim objektima Dm drogerie.


Poljoprivrednici iz Pečenjevca i okoline primili ugovore o subvenciji - Dnevnik Juga\nHome / DRUŠTVO / Poljoprivrednici iz Pečenjevca i okoline primili ugovore o subvenciji\nPoljoprivrednici iz Pečenjevca i okoline primili ugovore o subvenciji\nDnevnik Juga 17/12/2019\tDRUŠTVO, Leskovac Leave a comment\nSubvencije poljoprivrednim proizvođačima podeljene su danas u Pečenjevcu, gde je u Domu kulture ugovore primilo 108 poljoprivrednih proizvođača.\n„Podsticajna sredstva za razvoj poljoprivrede biće uplaćena sutra na račune proizvođača – kazao je gradonačelnik prilikom dodele ugovora.\n„Imam običaj da kažem da su poljoprivredna gazdinstva fabrike na otvorenom, i danas bih želeo da iskoristim priliku da izrazim svoje duboko poštovanje prema ljudima koji rade sedam dana u nedelji više od osam sati dnevno kako bi sebi i svojoj porodici obezbedili egzistenciju. 110 miliona dinara je iz gradske kase predviđeno za oblast poljoprivrede za predstojeću godinu, što je za 20 miliona više nego ove godine, a za subvencije ćemo u 2020. opredeliti 35 miliona, što je za 5 miliona više od ovogodišnjeg izdvajanja – istakao je Cvetanović.\nPrevious Milena Ilišević i Aleksandra Cvetanović ponos grada Leskovca\nNext Ženska snaga Dveri Leskovac protiv organizovanja novogodišnjeg koncerta i lutrije


Asfaltiran put za Protiće u Vračeviću – GEM info\nAsfaltiran put za Protiće u Vračeviću\n18. marta 2020. Redakcija 0 Comments asfaltiranje, MZ Vračević, opstina lajkovac\nZavršeno je asfaltiranje puta za Protiće u Mesnoj zajednici Vračević, u dužini od 2500 metara.U pitanju je put od velikog značaja koji spaja dva državna puta drugog B reda i u značajnoj meri meštanima ove mesne zajednice skraćuje put do samog Lajkovca.\nZa realizaciju ovog projekta opština Lajkovac je izdvojila 25 miliona dinara, a put je širok 4 metra, rekao je prilikom obilaska radova predsednik opštine Andrija Živković.\nPut za Protiće bio je veliki prioritet za rukovodstvo opštine Lajkovac, a planovi za njen završetak postoje godinama unazad. U pitanju je kompleksna deonica dužine 2500 metara, rekao je predsednik opštine Lajkovac Andrija Živković. On je naglasio da je lokalno rukovodstvo imalo i problema zbog velikih imovinsko pravnih pitanje ali su oni reršeni zahvaljujući Mesnoj zajednici Vračević.\nU prethodnik nekoliko godina urađeno je više puteva na teritoriji Vračevića, a u planu je da se u ovoj mesnoj zajednici i dalje radi, rekao je Živković. U budućnosti se planiraju i radovi na vodovodnoj mreži. U ime meštana, rukovodstvu opštine na novom, modernom putu, se zahvalio predsednik Mesne zajednice Vračević Marko Kostić.\nI pored vanrednog stanja i epidemije koronavirusa, čelnici opštine Lajkovac se trude da se svi infrastrukturni radovi privedu kraju. Živković kaže da se, u skladu sa preporukama Vlade, sprovode sve mere, ali da se lokalna samouprava trudi da se život odvija koliko toliko nesmetano. Predsednik lajkovačke opštine Andrija Živković ovom prilikom uputio je apel sugrađanima da tokom vanredne situacije bez preke potrebe ne izlaze iz svojih domova.\nŠeruj post "Asfaltiran put za Protiće u Vračeviću"\n← Saopštenje Štaba za vandredne situacije opštine Lajkovac sa treće održane sednice\nLazarevčani pozdravljaju oštrije mere Vlade, u Family marketu kažu da ima svih namirnica →


Rašković Ivić: Budžet predizborni sa ciljem odbrane prestola - Dnevni list Danas\nPočetna » Novo » Politika » Rašković Ivić: Budžet predizborni sa ciljem odbrane prestola\n4Piše: M.R.M. 06. decembra 2017. 14.44\n“Nema ni reči o zabrani partijskog zapošljavanja koje cveta u Srbiji“, rekla je Rašković Ivić i dodala da budžet predviđa povećanje plata i penzija, a da su iz Vlade Srbije saopštili da penzije nikada u istoriji nisu bile veće.\n“Nakon povećanja, penzije će biti 209 evra, što znači da nedostaje skoro 30 evra da bi bile jednake onima iz 2008. godine. Osim toga Predlog budžeta ima puno besmislenih projekata kao što su žičara od Kalemegdana do ušća Save u Dunav i autoput Niš-Priština. Povećan je budžet Ministarstva odbrane, a da niko ne zna za šta su ta sredstava namenjena ,a nema povećanja za školstvo, kulturu, nauku, što bi trebalo da budu glavne stvari”, navela Raškovuić Ivić ocenjujući da se 50 odsto budžeta ubira iz „projekcije naplate“ PDV . Upitala je šta će se desiti ako ti prihodi ne budu naplaćeni i ko će zbog toga prvi da strada.\nIstakla je i da su nekritički u budžetu stavljene subvencije, koje su povećane, naročito za poljuprivredu, ali su netransparentno predstavljene, pa se ne zna koliko će dobiti na primer Al Dahra, Tenis, a koliko sprski seljak“, rekla.\n„Predlog zakona o budžetu smo dobili u petak i bilo je jako malo vremena da se on prouči. Uz njega je prikačeno još oko 30 različitih zakonskih predloga i odluka za koje nema vremena. Ne znam kako ćemo stići na sednici i da li ćemo uopšte stići da razgovaramo o setu poreskih zakona koji idu uz budžet“, ukazao je Radulović, napominjući da će fokus tog pokreta biti na budžetu i da će oni predložiti potpuno drugačiji pravac ekonomske i socijalne politike i zdravstevnog sistem, kao i ukupnog ponašanja države u narednoj godini.\nbudzet, sanda raskovic ivicBeograd\n06. decembra 2017. u 17.41\n06. decembra 2017. u 23.55\nPa sada mi je jasno zašto prekidaju da grade auto-put Beograd_Čačak – to je zbog njegovog auto-puta Niš-Priština i da bi se kaznio čačanski narod zbog Velje i Obradovića.\n07. decembra 2017. u 00.05\n07. decembra 2017. u 20.27


Uklanjanje piralena iz "Incela" na vidiku - BIGportal.ba\nUklanjanje piralena iz “Incela” na vidiku\n28 Maja, 2021 28 Maja, 2021 0262\nPiralen koji je prije dvije godine otkriven na prostoru “Incela” u Banjaluci i dalje nije uklonjen, a u nadležnom ministarstvu poručuju da početak sanacije zagađene lokacije očekuju tokom ove godine.\nU Ministarstvu za prostorno uređenje, građevinarstvo i ekologiju RS su za “Nezavisne novine” kazali da je Vlada RS na sjednici od 15. aprila usvojila odluku ovog ministarstva da se putem Fonda za zaštitu životne sredine i energetsku efikasnost izdvoji 160.000 KM za izradu Projekta remedijacije i rekultivacije zemljišta na lokaciji “Incel”.\n“To znači da ćemo za 18 nedjelja, koliko je predviđeno da traje izrada projektne dokumentacije, već moći da krenemo u konačno rješavanje problema piralena u Poslovnoj zoni ‘Incel’. UNDP trenutno sprovodi postupak izbora stručnjaka za izradu projektne dokumentacije”, naveli su u nadležnom ministarstvu za “Nezavisne novine”.\nDodali su da je nakon što je detektovan problem piralena u Banjaluci nadležno ministarstvo iniciralo sastanak sa švedskim ambasadorom i predstavnicima UNDP-a, te da su tada od Vlade Švedske dobili 300.000 dolara grant sredstava.\nČeška firma “Dekonte”, koja je od 28. jula do 11. avgusta prošle godine izvršila uzorkovanje zemljišta na ovom prostoru, pronašla je pet žarišnih tačaka koje su najzagađenije piralenom, a to su “Univerzum”, “Lukić Invest” (bivša elektrana), “SHP Celex” spoljašnjeg skladišnog prostora, “Top Metal” d.o.o. i zeleno područje poslovne zone ispred BC “Metal”. Kako je navedeno u ovom izvještaju, sve žarišne lokacije svakodnevno posjećuje oko 100 osoba, najčešće radnika, te da 16,5 odsto površinskih uzoraka ima sadržaj PCB-a iznad US EPA nivoa provjere.\n“Nije prisutna zagađenost zemljišta ispod 0,2 metra”, navodi se u istraživanju češke firme “Dekonte”.\nKao jedan od načina uklanjanja ovog opasnog, kancerogenog materijala, koji je predložen u izvještaju je odlaganje kontaminiranog tla i građevinskog materijala na osiguranu deponiju opasnog otpada.\n“Trenutno u BiH ne postoji deponija opasnog otpada, ali je planirana izgradnja dvije nove, a donošenje nove legislative za tretman opasnog otpada i odlaganje je u toku”, istakli su u firmi “Dekonte”.\nDodali su da se očekivani troškovi sanacije kreću od 350.000 do 550.000 evra za odlaganje otpada unutar BiH, a od 550.000 do 850.000 evra za transport opasnog materijala van BiH.\nKada je riječ o finansiranju uklanjanja piralena, u Ministarstvu za prostorno uređenje, građevinarstvo i ekologiju RS su istakli da će pokušati da kroz saradnju s međunarodnim partnerima obezbijede određena grant sredstva, ali da dio sredstava treba da izdvoji i grad Banjaluka, kao i privatni vlasnici zemljišta na kojima je utvrđeno prisustvo piralena.\nDraško Stanivuković, gradonačelnik Banjaluke, za “Nezavisne novine” rekao je da je potrebno da se vidi u kom dijelu je Gradska uprava obavezna u vezi s pitanjem piralena, te da će insistirati na održavanju sastanka s nadležnim ministarstvom.\nS tim u vezi u srijedu naveče u Banjaluci je prikazan film “Piralen naš nasušni”, u kojem su prikazani podaci o nivou prisustva piralena u krugu “Incela”.\nStanivuković je kazao da je potrebno da se djeluje institucionalno, kako bi se izbjegla ekološka katastrofa, te da će grad Banjaluka uskoro predstaviti izvještaj Tima za reviziju koji će biti posvećen ovom problemu, ali i sličnim temama, te mjerama koje će preduzeti grad u okviru svojih nadležnosti.\n“Potrebno je preuzeti korake po tom pitanju i informacijama sa drugim kritičnim zonama u gradu kako se te stvari ne bi ponavljale. Piralena u gradu ima u još većim procentima i kapacitetima, bliže centru grada, to su informacije koje sam kao gradonačelnik tajno dobio”, zaključio je Stanivuković za “Nezavisne”.\nEkološki inspektor Tatjana Nišić istakla je da je u planu da se nakon sanacije tog prostora uradi još jedan objektivan monitoring.\nPukla cijev u centru Banjaluke: Mlaz vode prskao u visinu i do nekoliko metara\nDruga pobjeda Srbije u Riminiju: Savladana Italija sa 3:1\nSer Clive Sinclair je svijetu podario Spectrum i druge genijalne izume\n“Neće biti drugog Nadala”


Ovaj veb-sajt je informativno-promotivni veb-servis Udruženja naučnih i stručnih prevodilaca Srbije (UPIT). Кorišćenjem njegovih sadržaja korisnik u potpunosti prihvata sve uslove njegovog korišćenja. Sadržaji na ovom veb-sajtu su vlasništvo Udruženja naučnih i stručnih prevodilaca, osim ukoliko je to drugačije navedeno. Zabranjeno je kopiranje, reprodukovanje, preuzimanje, prenošenje, objavljivanje i distribuiranje bilo kog dela ili celog veb-sajta u bilo koje svrhe bez prethodnog izričitog pismenog odobrenja UPIT-a, osim u slučaju preuzimanja i čuvanja sadržaja od strane pojedinaca radi lične upotrebe u nekomercijalne svrhe.\nSvi logotipi i žigovi na ovom veb-sajtu su zaštićeni i predstavljaju vlasništvo UPIT-a ili poslovnih partnera UPIT-a i kao takvi se ne mogu koristiti na drugim veb-sajtovima bez prethodnog pismenog odobrenja UPIT-a ili odnosnih vlasnika prava.\nSvi tekstualni, grafički i drugi sadržaji na ovom veb-sajtu zaštićeni su Zakonom o autorskim i srodnim pravima, osim ukoliko je drugačije navedeno. Ukoliko korisnik želi da objavi bilo koji sadržaj sa ovog veb-sajta na bilo kom drugom mediju, neophodno je da prethodno pribavi izričito pismeno odobrenje od UPIT-a. Neovlašćeno korišćenje sadržaja smatraće se povredom autorskih prava i može za posledicu da ima pokretanje sudskog spora. Pojedine informacije sa veb-sajta mogu se deliti po društvenim mrežama u neizmenjenom obliku, uz obavezu poštovanja Zakona o autorskom i srodnim pravima i u skladu sa Uslovima korišćenja veb-sajta.\nUPIT na svom veb-sajtu objavljuje sadržaje u najboljoj veri u cilju informisanja korisnika i veruje da su objavljeni sadržaji tačni i istiniti. Ovi sadržaji mogu da sadrže greške različite tipologije, a sve naknadne ispravke, izmene i dopune vrše se bez posebnog informisanja korisnika o istima. Zbog toga se potencijalni klijenti upućuju na prethodnu proveru informacija neposrednim kontaktiranjem UPIT-a.\nPutem veb-sajta UPIT ne daje garancije u pogledu bilo koje usluge, već se svaki poslovni odnos između klijenta i UPIT-a reguliše odgovarajućim ugovorom. U tom smislu UPIT nije odgovoran za bilo kakvu direktnu ili indirektnu štetu koja može nastati korišćenjem sadržaja na ovom veb-sajtu. UPIT takođe nije odgovoran za bilo kakvu direktnu ili indirektnu štetu koja može nastati korišćenjem sadržaja na veb-sajtovima na koje upućuje bilo koja od hiperveza postavljenih na ovaj veb-sajt. U slučaju posećivanja bilo kog veb-sajta putem takve hiperveze, korisnici to čine samovoljno, uz preuzimanje potpune odgovornosti za sve eventualne negativne posledice. UPIT zadržava pravo da povremeno menja i dopunjuje sve sadržaje na ovom veb-sajtu, uključujući i pravila korišćenja bez prethodne najave.\nUPIT može na ovom veb-sajtu da traži od korisnika da dostavi svoje lične podatke, kao što su npr. ime i adresa elektronske pošte, u cilju korišćenja veb-usluga ili prijema dodatnih informacija. UPIT se obavezuje da ove podatke neće ustupiti, prodati, iznajmiti niti pokazati trećim licima ni pod kojim uslovima. U slučaju da korisnik želi da otkaže prijem takvih dodatnih informacija ili korišćenje veb-usluga, potrebno je da pošalje zahtev putem elektronske pošte ili odgovarajućeg obrasca.


Pobeda omladincima u Atini sigurno donosi baraž\nOmladinci Crvene zvezde će u sredu od 16 časova gostovati Olimpijakosu u Atini kada će imati sjajnu priliku da obezbede evropsko proleće i da nastave takmičenje u Ligi šampiona za fudbalere do 18 godina, kroz baraž.\nKada je Crvena zvezda obezbedila učešće u Ligi šampiona, naši omladinci, smešteni su u deo namenjen za juniorske selekcije ekipa koje su ostvarile plasman među 32 najbolja tima u Evropi. Otuda su se našli u grupi sa Bajernom, Totenhemom i Olimpijakosom, istim rivalima sa kojima je i seniorski tim našeg kluba odmeravao snage ove jeseni. To je takozvani “Liga šampiona” deo. U drugom delu takmičenja nalaze se osvajači juniorskih liga država iz kojih dolaze.\nSituacija na tabeli u grupi B je takva da će Crvena zvezda u utakmici sa Olimpijakosom odlučivati o sudbini. Bajern je kao prvoplasirana ekipa, obezbedio učešće u “nokaut” fazi, dok će naši omladinci imati priliku da igraju za baraž u slučaju trijumfa protiv grčkog tima. Druga mogućnost za naše bisere je ta da prate dešavanja na meču u Minhenu, gde će Bajern ugostiti Totenhem. Ukoliko Totenhem osvoji bod, Crvenoj zvezdi je i remi dovoljan za plasman dalje, a ukoliko engleski tim izgubi od Bajerna - Crvena zvezda je automatski obezbedila prolaz u baraž.\n1. Bajern Minhen-3 pobede i dva remija- 11 bodova (gol razlika 15:2)\n2. Crvena zvezda- 2 pobede, 2 remija i poraz- 8 bodova (gol razlika 7:11)\n3. Totenhem- 2 pobede, remi i dva poraza- 7 bodova (gol razlika 12:9)\n4. Olimpijakos- remi i četiri poraza- 1 bod (gol razlika 2:14)\nCrvena zvezda će se u slučaju pozitivnog rezultata protiv Olimpijakosa ukrstiti sa jednom od osam ekipa koje su kao osvajači liga, kroz “nokaut” fazu obezbedile učešće u baražu. To su: Šerif Tiraspolj (Moldavija), Saragosa (Španija), Midtjiland (Danska), Derbi Kaunti (Engleska), Porto (Portugal), Dinamo Kijev (Ukrajina), Rendžers (Škotska) i Ren (Francuska). Potencijalni dvomeč bi bio odigran u februaru naredne godine.\nU meču odigranom na stadionu FK Voždovac, omladinci Crvene zvezde, golovima Mitrovića i Pantovića savladali su Olimpijakos (2:1) i pokazali da poseduju kvalitet, te da su najsigurniji kada sami odlučuju o svojoj sudbini.\nVerujemo da će tako biti i u sredu od 16 časova kada će naš tim gostovati Olimpijakosu, a u istom terminu će i Bajern dočekati Totenhem.


Konzulat preporučuje građanima BiH da ostanu u Njemačkoj – Televizija srpske dijaspore\nKonzulat preporučuje građanima BiH da ostanu u Njemačkoj\nOd Goran Gajić\t Poslednja izmena 18.03.2020\nGeneralni konzul BiH u Frankfurtu Lučiano Kaluža poručio je državljanima Republike Srpske i BiH, koji trenutno borave u Njemačkoj, da ne putuju u BiH, jer bi njihovo putovanje moglo da ugrozi zdravlje ljudi u BiH.\n“Svi naši državljani koji se nalaze u Njemačkoj, a kojima uskoro treba da istekne viza i svi oni koji smatraju da iz bilo kojeg razloga treba da putuju u BiH, moj je savjet da ne putuju, već da ostanu u Njemačkoj”, rekao je Kaluža u telefonskoj izjavi za Srnu.\nOn je istakao da je njemački zdravstveni sistem osposobljen da se može suočiti sa ovakvom vrstom izazova kao što je virus korona.\nKaluža je rekao da svi građani BiH koji se odluče da putuju u Republiku Srpsku i BiH treba da znaju da će morati ostati u karantinu 14 dana.\nOn je naveo da je Konzulat u toku jučerašnjeg dana primio više od 700 telefonskih poziva koji se odnose na državljane BiH u Njemačkoj kojima uskoro ističe njemačka viza.\nPrema njegovim riječima, kapaciteti Generalnog konzulata BiH u Njemačkoj su vrlo ograničeni i u konzulatu se trenutno ne vrši nijedna usluga osim hitnih usluga za državljane BiH.\n“Prema našim saznanjima i informacijama, najvjerovatnije će svim državljanima BiH kojima uskoro treba da istekne njemačka viza, biti omogućeno da produže vizu za određeni period, što bi trebalo da bude javno objavljeno u petak, 20. marta”, istakao je Kaluža.\nOn je rekao da je u Njemačkoj situacija u vezi sa virusom korona prilično pod kontrolom, te da situacija nije alarmantna i da njemačke institucije preduzimaju sve potrebne korake kako bi minimizirali učinak virusa korona.\n“U Njemačkoj je do sada registrovano 8.198 slučajeva pozitivnih na virus korona, što je povećanje od 1.042 slučaja u odnosu na prethodni dan”, dodao je Kaluža.\nU Bijeljini nema zaraženih, pooštrena kontrola\nPrvo TV obraćanje Merkelove od kada je kancelar\nPriča: Gradski park – oaza zelenila u srcu Dučićevog grada…\nJovan Dučić je 30-tih godina prošlog vijeka, kao afirmisan pjesnik i diplomata poželio da "svom milom Trebinju",…\nGoran Gajić\t 28.03.2020\nNa današnjoj sjednici Skupštine FK “Radnik” Mladen Krstajić smijenjen je sa funkcije predsjednika Upravnog odbora…\nCrna Gora – korona: Sedam novih slučajeva, ukupno zaražene 82…\nDoktor Aleksandar Semjonov, zamjenik direktora Instituta za epidemiologiju i mikrobiologiju u Sankt Peterburgu,…\nGodišnjica smrti: Srpski prosvetitelj, pisac, pedagog,…\nOd nedelje, letnje računanje vremena


Ako je verovati vlasniku i lokalnim štampanim medijima, ovo je 1979 VW Rabbit sa spoljne strane i Pontiac Fiero u unutrašnjosti. U osnovi, vlasnik ovog vozila je uzeo karoseriju automobila koju znamo kao prvu generaciju Golf modela i postavio je na Fiero šasiju srednjeg motora.\nOvaj automobil je napajan GM L67 V6 jedinicom, sa turbo punjenjem umesto super punjača i nečim što deluje najbliže originalnom menjaču, a za njega se tvrdi da je u odličnom voznom stanju.\nŠto se tiče svega ostaloga što je uključeno u ovaj projekat, tu se nalaze turbo punjenje postavljeno iznad poklopca prtljažnika i interkuler smešten na vrhu sigurnosnog kaveza, što ovaj model čini prilično divljim. Prodavac ovog automobila takođe je pomenuo da njegov prilagođeni kec poseduje snagu od 300 konja, dok cifra uz malo rada može dostići 430 ks.\nOn je takođe napomenuo da automobil može da pređe 400 metara za deset sekundi, što je veoma impresivan rezultat, posebno ako se uzme u obzir tražena cifra za njega.\nSveukupno, ovo očigledno nije automobil za svakodnevnu upotrebu, već samostalni projekat, koji je namenjen hobiju, posebno svim ljudima koji žele da se takmiče na trkama ubrzanja u interesatnom "Pontiac V-Dub" modelu koji košta nešto manje od 5.000 €.


Potpredsjednik SDS-a se sastao sa gradonačelnikom Vučurevićem | Trebinje Live\nPotpredsjednik SDS-a i kandidat za predsjednika Republike Srpske u ime opozicionog "Saveza za promjene" Ognjen Tadić je rekao, prilikom sastanka sa gradonačelnikom Trebinja Slavkom Vučurevićem, da će, čim postane predsjednik Srpske, Trebinje osjetiti promjene.\nPosjetu Trebinju, kako je rekao Tadić, iskoristio je za rješavanje nedoumice "zašto je nekolicina gradova u Srpskoj dobila status 'gradova slučaja' nakon promjene vlasti na lokalnim izborima 2012. godine".\n"Nakon detaljne analize, uz potpuno uvjeravanje gradonačelnika Trebinja da je učinio sve što je bio obavezan kao gradonačelnik svih građana- da otvori vrata, postigne kompromise, razgovara sa predstavnicima svakog nivoa vlasti, razumio sam da nije bilo interesa ni vlade ni predsjednika da sarađuju sa Trebinjem i njegovim građanima", kazao je Tadić.\nTadić je dodao da je posebno ljut na predsjednika Srpske Milorada Dodika što je zaustavio razvoj Trebinja, te sve resurse prepustio jednoj političkoj stranci. Na taj način je, tvrdi Tadić, Dodik izazvao sukob između dvije grane vlasti na nivou Srpske.\nOn je istakao da se nada da će Trebinje, poslije 12. oktobra, prestati da bude grad iz koga dolaze loše vijesti, već grad koji će služiti na čast i ponos svim poštenim patriotama-ljudima koji žele da rade i uče u Srpskoj.\nTakođe, obećao je Tadić, nakon izbora u novoj Vladi naće se i ljudi iz Hercegovine.\nPozdravljajući, kako je rekao predsjednika svih građana Republike Srpske Ognjena Tadića, gradonačelnik Trebinja Slavko Vučurević je istakao da je narod Srpske i Hercegovine spreman za nove promjene.\n"Ognjen Tadić će biti predsjednik Republike Srpske 12. oktobra 2014. godine, jer su te promjene potrebne kako bi ovaj narod i republika imali jednog domaćina i kako bi svi građani imali svog predsjednika", kazao je Vučurević, napominjući da Srpska do sada nije imala domaćina, kao i da je dosadašnji predsjednik Milorad Dodik bio samo predsjednik članova SNSD-a, tajkunskih i kriminalnih grupa.\nOn je dodao da je Ognjen Tadić čovjek koji Republiku Srpsku može da povede novom stazom, koja će biti prosperitetnija, bolja, socijalno pravednija.\nHercegovina i Trebinje već su se opredijelili za predstojeće izbore, istakao je Vučurević i napomenuo da je Ognjen Tadić već sada predsjednik Srpske.\nOmladina SDS-a je prije sastanka organizovala radionicu na temu "Dajte svoju podršku za slobodu izražavanja".\nU Domu mladih upravo je počelo druženje mladih SDS-a.


Valjevo - Film in Serbia\nGrad Valjevo je administrativni je, kulturni i privredni centar Kolubarskog okruga. Valjevo ima oko 90 000 stanovnika od kojih oko dve trećine pripada gradskoj populaciji. Grad je formiran na obalama reke Kolubare, u kotlini okruženoj vencem valjevskih planina. Ceo kraj ima umereno kontinentalnu klimu.\nGrad je smešten u kotlini i otvoren je jednom stranom Kolubarskom ravnicom koja se pruža u pravcu Beograda. Okružen je vencem valjevskih planina poznatim po svojoj lepoti i raznolikosti. Oko 30% teritorije je pokriveno šumom kojom dominiraju bukva i četinari a ceo kraj obiluje brojnim pašnjacima, livadama i voćnjacima. Od vodnih potencijala Valjevo se ističe činjenicom da pored Kolubare na svojoj teritoriji ima reku Gradac na daleko ćuvenu, po svojoj lepoti i čistoti, smeštenu u velelepnoj klisuri. U blizini Valjeva nalazi se nekoliko manjih jezera a u skoroj perspektivi je i aktiviranje hidro akumulacije “Rovni”, koja se nalazi na samo 12 km od grada.\nValjevo i okolina imaju značajne turističke potencijale, najpre kada je u pitanju banjski, rekreativni, verski ili avanturistički turizam. Istakli bi planinu Maljen sa čuvenom visoravni Divčibare, koja je najpopularnija. To je prva planina na koju se nailazi idući iz Beograda ili iz pravca Vojvodine, leti je pogodna za odmor i rekreativni turizam usled povoljne vazdušne klime a zimi za sportove i boravak na snegu. Ceo venac valjevskih planina privlači ljubitelje vožnje terenskim vozilima, biciklste, obožavaoce kanjoninga i speleologije, dok je reka Gradac jedna od najomiljenijih za ljubitelje sportskog ribolova (fly fishing) u ovom delu Evrope.\nKao značajana turistička destinacija u etno-istorijskom smislu izdvaja se selo Brankovina, dok manastiri Lelić, Ćelije i Pustinja privlače veliku pažnju vernika i hodočasnika.\nStara turska čaršija Tešnjar na desnoj obali Kolubare je kulturno-istorijski spomenik i sama po sebi veoma polularna kao već gotova scenografija za snimanje filmova i TV serija.\nValjevo je imalo sreću da se urbanističko-arhitektonskim rešenjima još iz sredine 19.veka počelo razvijati i graditi sa ulicama koje se seku pod pravim uglom i karakterističnim modernim gradjevinama tog vremena. Pored toga je jedan od retkih gradova koje se može pohvaliti kao grad sa dve čaršije, jednom modernom i drugom koja datira još iz vremena turske vladavine.\n♦ Zona Zamfirova,\n♦ Ivkova slava,\n♦ Šešir profesora Vujića,\n♦ Kako sam postao Nemac\nPopulacija: 90 301 stanovnika\nUdaljenost od aerodroma: oko 100km\nUdaljenost od glavnog grada: 95 km\nPristup putevima: Putem M-4 povezan je sa Ibarskom magistralom, ka Beogradu i E75 i M21, prema Šapcu i E70 ka Uzicu i Crnoj Gori.\nIme i prezime: Dragan Stanković\nOdeljenje: Odeljenje za lokalni razvoj, privredu i komunalne poslove\nAdresa: Karađorđeva 64\nTelefon:+381 64 32 55111, fax:+381 14 226112\nGo to Valjevo locations gallery


Kolumne: Gondola na Zlatiboru dobila građevinsku dozvolu\nMinistarstvo građevine izdalo je građevinsku dozvolu za gondolu na Zlatiboru. Ministarstvo je saopštilo da je dozvolu izdalo, pošto je Opština, posle tri nepotpune prijave podnela ispravnu dokumentaciju, i pozvalo nadležne da na vreme pripreme i dokumentaciju za ostale faze gradnje ukoliko žele da dobiju dozvolu na brz i efikasan način.\n"Ovaj primer dokazuje da u Srbiji politički motivisani pritisci i zaobilaženje propisa nisu način da se dođe do dozvole za gradnju, već je način poznat i isti za sve investitore - podnošenje potpune dokumentacije bez tehničkih propusta", navodi se u saopštenju.\nGondola na Zlatiboru bila je predmet sukoba predsednika Opštine Čajetina i lidera Zdrave Srbije Milana Stamatovića i ministarke građevine Zorane Mihajlović.\nPrema dosadašnjem planu, gondola Gold Zlatibor treba da ima devet kilometara i biće najduža te vrste na svetu. Trasa od centra Zlatibora do vrha Tornik košta 13 miliona evra, a projekat je finansirala Opština Čajetina.


Da li ima izlaza iz začaranog kruga korupcije?\nIako institucije pozivaju da građani prijavljuju slučajeve korupcije, malo ko želi da se zamjera mreži rođačkih, kumovskih, političkih i finansijskih interesa. O tome kako izaći iz začaranog kruga korupcijskih interesa, razgovarali smo sa građanima i učesnicima regionalnog skupa kojim OEBS obrazuje policijske i javne institucije o proceduri i zaštiti lica koja prijavljuju slučajeve korupcije.\nU najnovijem izvještaju o napretku Crne Gore, Evropska komisija navodi da je korupcija i dalje posebno ozbiljan problem. Konstatuje se da je neefikasno gonjena, posebno u slučajevima korupcije na visokom novou. Izlazak iz tog začaranog kruga koruptivnih interesa moguće je jedino uz pomoć građana, kaže Petko Spasojević iz Odsjeka za suzbijanje privrednog kriminala:\n"Kroz svoj operativni rad sakupljamo saznanja o korupciji, ali smatramo da građani mnogi više znaju o korupciji, da su doživjeli koruptivne stvari, i ovo je prilika da ih prijave."\nRSE: Da li je bilo primjera da građani prijavljuju pokušaje korupcije?\nSpasojević: Bilo je. Međutim, kada smo vršili analizu svih tih prijava ipak nijesmo zadovoljni sa kvalitetom. Dio građana nije shvatio što je pojam korupcija, na primjer, imali smo prijave zbog neriješenih imovinsko-pravnih odnosa, prijavu zbog konflikta u porodici ili nekih drugih stvari koje ne liče na korupciju.\nNakon informacija o korupciji, policija dalje vodi slučaj do okončanja krivičnog postupka, a kako je korupciju veoma često teško dokazati, pitamo Spasojevića što se smatra dokazom u postupku prijavljivanja korupcije.\n"To sve zavisi od podataka sa kojima raspolažete. Ako neki ljekar traži novac za liječenje djeteta, ako se nekom studentu traže pare za polaganje ispita, ili ako neki policajac traži novačanu nadoknadu za uvjerenje službene radnje, svi ti koji su u saznanjima o pokušaju korupcije imaju pravo, imaju obavezu, imaju mogućnost da dođu u policiju i da prijave."\nKako se korupcija tajno odvija, tako se tajno i otkriva, pa u Odsjeku za suzbijanje privrednog kriminala kažu da garantuju tajnost dokaza:\n"O samoj odluci kasnije u pretkrivičnom postupku odlučivaće tužilac. Policija na ovaj način garantuje tajnost samih podataka i tajnost izvršenja takozvanog prikupljanja dokaza jer se korupcija tajno odvija, a samim tim se i tajno otkriva."\nGrađani ipak rijetko požele da javno govore o korupciji, a još manje da istjeruju pravdu u mreži rođačkih i kumovskih političkih i finansijskih interesa u kojoj je većina makar indirektno uplatena. Kažu, riba se čisti od glave:\n"Neće biti koristi ako i dalje samo budemo pričali o korupciji. Ako ne krenemo u obračun sa njom."\nRSE: Ko treba da krene?\n"Zna se ko treba da krene. Ne možemo to mi, obični građani, to mora da pokrene onaj iz institucije u kojoj se nalazi."\nNo, mogu li se institucije boriti protiv korupcije ako su i same upletene u mrežu privatnih interesa? A da to one jesu, potvrđuje izvještaj Evropske komisije koja konstatuje da je administrativna korupcija na lokalnom nivou i dalje visoka, posebno na primorju, usljed rastuće izgradnje i privatizacije javnih nabavki, dok je stopa presuda za korupciju izuzetno niska. Kada je riječ o presudama, iz Uprave za antikorupcijsku inicijativu najavljuju da će Crna Gora pratiti globalni trend kojim se kazne za korupciju proširuju na oduzimanje imovine u slučaju pravomoćnih presuda. Marija Novković iz Uprave za antikorupcijsku inicijativu:\n"Uz zatvorske kazne, ono što je trend kako u našem krivičnom zakonodavstvu tako i na globalnom nivou, jeste da se počinioci koruptivnih krivičnih djela lišavaju imovine koju su stekli izvršenjem krivičnog djela, što ima dva jako bitna elementa u sebi. Prvo, takvi ljudi se lišavaju imovine kojom bi eventualno finansirali neku svoju dalju krivičnu aktivnost, a drugo, da vam pravo kažem, ponekad je kazna zatvora blaža u odnosu na oduzimanje imovine, jer to čovjeka zna mnogo više da zaboli."


Prijem za članove Veslačkog kluba „Jedrina“ | Palelive.com\nPočetna Regija Višegrad Prijem za članove Veslačkog kluba „Jedrina“\nPrijem za članove Veslačkog kluba „Jedrina“\nVIŠEGRAD – Načelnik opštine Višegrad Mladen Đurević upriličio je danas prijem za predstavnike lokalnog Veslačkog kluba „Jedrina“ koji bilježe značajne rezultate i afirmišu ovaj sport u lokalnoj zajednici.\n„Nastojimo da pomognemo sve sportske klubove i na izuzetan način vodimo brigu o svim mladim ljudima. Želimo da se što više njih bavi sportom i da ovo bude prepoznatljiva sredina u koju se rado dolazi. Višegrad svake godine kroz sportske klubove primi veliki broj igrača, a sportske manifestacije su tradicionalne i dobro organizovane“, istakao je Đurević.\nOn je dodao da je Veslački klub „Jedrina“, zahvaljujući Emiru Kusturici, dobio odlične uslove za razvoj ovog sporta i da klub afirmiše mlade ljude na pravi način.\n„Nastavićemo da pružamo podršku i pratimo razvoj sporta, ali i da mu dajemo na značaju“, rekao je Đurević.\nTrener Veslačkog kluba „Jedrina“ Nenad Jovičić rekao je da je saradnja sa opštinom izuzetna i da imaju podršku od načelnika ove opštine.\n„Načelnik Đurević nas podržava, obezbijedio nam je opremu za sve članove, put za ergometrijadu za Beograd, što nam mnogo znači“, dodao je Jovičić.\nOn je napomenuo da klub radi od novembra 2016. godine i da su imali tri takmičenja u Novom Sadu, dva u Beogradu i jedan u Istanbulu.\nTrener veslačkog kluba „Partizan“ i veslačkog kluba „Jedrina“ Zlatko Blašković rekao je da klub „Partizan“ pomaže veslačkom klubu „Jedrina“ i da saradnja traje dugo vremena.\nOn je istakao da je velika zainteresovanost mladih ljudi za sport i da ima talenata.\nPrethodni članak„Čarolija niti“ ove godine okupile 13 izlagača\nNaredni članakMitropolit Hrizostom: Stari Brod je naše sveto mjesto


Srbija u TOP 10 destinacija koje treba posetiti sledeće godine\nLonely Planet, jedan od najpopularnijih turističkih portala i izdavača turističkih vodiča na svetu stavio je Srbiju u top 10 mesta koje treba posetiti u 2020. godini. Naša zemlja se našla na visokom 6. mestu ove liste, odmah iza Azerbejdžana, a posle Indonezije, Mađarske, Indije.\nDan Muzeja Vojvodine, Novi Sad, 25. oktobar 2019. godine\nU petak, 25. oktobra 2019. godine, u 12.00 sati, obeležava se Dan Muzeja Vojvodine, 172 godine rada na prikupljanju, obradi, zaštiti, edukaciji i prezentaciji kulturnog nasleđa.O aktivnostima Muzeja Vojvodine u protekloj godini govoriće direktor Muzeja Vojvodine, dr Drago Njegovan.\n„Novosadska jesen“, od 24. do 26. oktobra 2019. godine\nNovosadskajesen je jedna od najvećih ekoloških, privrednih i turističkih manifestacija. Čine je 3 izložbene celine: izložba cveća, sadnica i opreme za hortikulturu, izložba meda, pčelinjih proizvoda i zdravstveno-bezbedne hrane i izložba starih i umetničkih zanata.\nMeđunarodni festival kratkometražnog filma „Filmski front“, Novi Sad, 24. oktobar 2019. godine\nFestival Filmski front“neguje i afirmiše autorski umetnički izraz, eksperiment, profesionalizam, ali i entuzijazam, kao i tradicionalne filmske forme. Nastao je 2003. godine, iz potrebe, pre svega publike, ali i studenata Akademije umetnosti u Novom Sadu za ovakvim događajem.\nOtvoreni dan Projekta Glac, Sremska Mitrovica, 26. oktobar 2019. godine\nU subotu, 26. oktobra 2019. godine otvaraju se vrata arheološkog lokaliteta Glac, u blizini Sremske Mitrovice. Posetioci će imati prilike da čuju prezentaciju o istoriji Sirmijuma i lokaliteta, pogledaju nalaze i kratke filmove, kao i da posete lokalitet i upoznaju tim stručnjaka i studenata koji na njemu marljivo rade.\nPočinje nagradni foto-konkurs „Najbolja fotografija Srbije 2019“\nU organizaciji Turističke organizacije Srbije počinje veliki nagradni foto-konkurs „Najbolja fotografija Srbije 2019“ koji će trajati do 17. novembra. Tema konkursa je Srbija kroz 4 godišnja doba.\nU Brčkom predstavljeni ukusi Zlatibora\nPosle uspešno održane promocije u Beču, Turistička organizacija Zlatibor aktivno nastavlja sa promocijom predstojeće zimske sezone. U nedelju, 20. oktobra 2019. godine u centru Brčko distrikta, u restoranu hotela "Jelena".\nTuristička organizacija Srbije na najvećoj uličnoj manifestaciji u Budimpešti\nSrbija drugu godinu za redom svoju turističku ponudu predstavlja na “Uličnom Korzou” u Budimpešti. To je najveća manifestacija koja se održava u glavnom gradu Mađarske i deo je konjičkih trka koje se tradicionalno održavaju na Trgu Heroja svake godine.\nBeogradski turistički forum, 23. oktobar 2019. godine\nTuristička organizacija Beograda organizuje 4. Beogradski turistički forum koji će se održati 23. oktobra, u okviru dvodnevne WESTM 2019 konferencije, 22. i 23. oktobra, u Kristalnoj dvorani hotela „HYATT Belgrade“.\nBeogradski džez festival, od 22. do 27. oktobra 2019. godine\nDom omladine Beograda od 22. do 27. oktobra 2019. predstavlja 35. Beogradski džez festival, pod sloganom „Džez svetkovina“.\nPrva Prethodna 12 3 4 5 6 7 8 9 10 11 12 51 Sledeća Poslednja


Trump nagovarao izbornog zvaničnika da pronađe glasačke listiće na njegovo ime\nDonald Trump zatražio je od visokog republikanskog zvaničnika da "pronađe" glasačke listiće potrebne da se poništi njegov poraz u američkoj državi Georgiji (Džordžija) u telefonskom razgovoru koji je u nedjelju (3. januar) objavio list Washington post.\nAmerički predsjednik, koji i dalje odbija priznati poraz na predsjedničkim izborima 3. novembra, pokušao je u dugom telefonskom razgovoru pridobiti za svoj stav Brada Raffenspergera, republikanskog predstavnika zaduženog za izbore u Georgiji, smjenjujući pritiske i nagovaranja.\n"Nema šta loše da se kaže ako ste se preračunali", rekao je Trump prema snimku razgovora koji je objavio Washington post a zatim i drugi mediji.\n"Ja samo hoću da se nađe 11.780 glasova.. jer mi smo pobijedili u toj državi", rekao je Trump, iako je pobjeda demokrate Joea Bidena u Georgiji sa oko 12.000 glasova prednosti potvrđena u ponovnom prebrojavanju i u reviziji.\nPozivajući se na "glasine" o prevari, Trump je ocijenio da su nepravedni izbori koji su mu ukradeni.\n"Vi znate šta su oni uradili i ne govorite o tome, to je prekršaj, ne možete dozvoliti da se to dešava, to je veliki rizik za vas", dodao je Trump preteći.\nBrad Raffensperger koji je bio u pratnji državnog advokata nije popustio. "Mislimo da su naše cifre dobre", odgovorio je on.\nObjava ovog snimka, za koji Bijela kuća nije željela komentarisati, odmah je izazvala talas šoka u Washingtonu.\n"Trumpov prezir prema demokratiji je ogoljen", rekao je demokratski predstavnik u Kongresu Adam Schiff.\nRepublikanski predstavnik Adam Kinzinger je rekao da je to strašno i pozvao članove svoje stranke da ne slijede predsjednika u njegovom osporavanju rezultata.\n"Vi ne možete to raditi mirne savjesti", rekao je on.\nTrump od novembra negira pobjedu Joea Bidena, ali je naišao na sistematski neuspjeh u sudu i kod lokalnih zvaničnika, uključujući i republikance koji su se odupirali njegovim pritiscima.\nElektorski koledž je 14. decembra proglasio pobjedu Bidena sa 306 glasova elektora u odnosu na 232 za Trumpa, što u srijedu (6. januar) treba da se potvrdi u Kongresu, prije polaganja zakletve 46. predsjednika SAD-a 20. januara.


Čitav simfonijski orkestar izbačen iz aviona\nKrstarica 25. februara 2002. 00:00\nOko 100 članova Simfonijskog orkestra Sankt Peterburga, koji su putovali od Amsterdama do Los Anđelesa, izbačeno je iz aviona zbog nedoličnog ponašanja. Najstariji ruski orkestar, osnovan 1882. godine, u vreme Sovjetskog Saveza poznat kao Lenjingradski simfonijski orkestar, očigledno ima ne samo dugu tradiciju u sviranju instrumenata već neguje i sviranje u flašu.\nVeseli muzičari, koji su krenuli u Sjedinjene Države da bi nastupili u Los Anđelesu, nisu poštovali pravila ponašanja u avionu – vrlo brzo su stvari počele da izmiču kontroli. Prvo su se dovikivali, zatim šetali, onda počeli da se gađaju raznim predmetima, da bi zatim počeli da izvlače flaše iz svojih kofera i nazdravljaju. Posada je bila nemoćna – na opomene simfoničari nisu reagovali, već su nastavljali da piju, šetaju se, gađaju, galame…\nPo sletanju na aerodrom Dulles, gde je nova grupa putnika trebalo da se ukrca na let preko Atlantika, posada je pokušala da urazumi Ruse, na čije su se ponašanje žalili ostali putnici. Posle jednog sata pregovora i čekanja na aerodromu, preduzete su konkretne mere: prtljag muzičara je istovaren, a oni sami izbačeni iz aviona. Let je nastavljen sa 90 minuta zakašnjenja.\nDan kasnije, pošto su se ispavali i smirili, simfoničari su nastavili put ka Sjedinjenim Državama, gde su i održali koncert.


Laguna - Bukmarker - Grandiozno delo velikog pisca prvi put na srpskom jeziku - Knjige o kojima se priča\nGrandiozno delo velikog pisca prvi put na srpskom jeziku\nLagunina edicija „Feniks“, nastala da bi savremenoj publici učinila dostupnim dela novootkrivenih klasika svetske književnosti kao i zaboravljena dela već priznatih pisaca, postaje bogatija za još jednu grandioznu knjigu – „Sumornu kuću“ Čarlsa Dikensa.\nU „Sumornoj kući“, jednom od Dikensovih najznačajnijih i najvirtuoznijih romana, vešto se prepliću dve paralelne priče: priča o bogatoj ledi Dedlok, ispričana u trećem licu, i priča o siromašnoj Ester Samerson, ispričana iz lične perspektive. Oholu plemkinju i sirotu devojku spojiće ozloglašeni sudski spor Džarndajs protiv Džarndajsa, nekoliko spornih testamenata i Sud lorda kancelara, mesto gde se odigrava suđenje bez kraja.\nInspirisan stvarnim sudskim procesom koji se odugovlačio više od jednog veka, Dikensov roman podjednako je aktuelan kao i pre više od sto šezdeset godina kad je napisan. Pored kompleksnog i ubedljivog prikaza engleskog pravosuđa, ovo je i briljantna detektivska priča o inspektoru Baketu, koji pokušava da razreši misterije koje prate junake ovog remek-dela engleske književnosti XIX veka.\nNakon što je objavljen, roman „Sumorna kuća“ opravdao je Dikensovu reputaciju ozbiljnog, zrelog, ali i duhovitog pisca. Snagom izuzetnog talenta uspeo je da u ovom monumentalnom delu objedini crnu komediju, farsu i istinsku tragediju dajući jedan od najupečatljivijih i najobuhvatnijih prikaza engleskog društva prve polovine XIX veka.\n„Sumornu kuću“ Čarlsa Dikensa, koju objavljujemo u dva dela, možete pronaći od utorka 7. decembra u svim knjižarama Delfi, Laguninim klubovima čitalaca, onlajn knjižari delfi.rs i na sajtu laguna.rs.


Bivši vlasnik "Mobtela" Bogoljub Karić, za kojim je raspisana Interpolova poternica, izjavio je da je politički azil dobio u više država, da su mu azil nudile i SAD i da je bio na Svetskom...\nKarićima oduzimaju 85 stanova i kuća\nPorodici Karić preti oduzimanje 85 stanova i kuća, od kojih se tri nalaze u Londonu, kao i skoro 50 automobila, piše današnji "Blic".\nKarići prave olimpijski centar u Sočiju\nGlavnu zgradu u kojoj će biti smešten Organizacioni olimpijski komitet Zimskih olimpijskih igara u Sočiju 2014. zahvaljujući braći Karić, gradiće i srpski građevinari, pišu Novosti.\nJ. A. - O. I. - Vesti 0 komentara\nKarićima preti zaplena imovine\nNi dva dana nakon što su mediji objavili da je Bogoljub Karić, koji se sumnjiči za utaju poreza i finansijske malaverzacije dobio politički azil u Rusiji, nema zvanične potvrde te informacije.\nKarić definitivno umakao Srbiji?!\nBogoljub Karić je dobio politički azil u Rusiji zbog čega neće moći da bude izručen Srbiji na osnovu poternice Interpola zbog sudskog procesa koji se vodi u vezi sa aferom "Mobtel", saznaje...\nMiškovića čeka sudbina Karića?\nPoruka predsednika Srbije Borisa Tadića da u zemlji postoje "nepristojno bogati" kojima treba da se "pozabavi tužilaštvo", svojevrsna je najava udara države na "Delta holding", imperiju...\nPoštenje i imovina Karića pod istragom?\nSrbi koji su na američkoj "crnoj listi"


Uskraćena prava OSI u oblasti ostvarivanja prava na naknadu po osnovu nezaposlenosti\nU ovom tekstu osvrnućemo se na dokument Zavoda za zapošljavanje koji važi od aprila 2019, a kojim se onemogućava ostvarivanje prava na naknadu po osnovu nezaposlenosti za svršene srednjoškolce i studente s invaliditetom.\nNaime, u dokumentu „Osiguranje za slučaj nezaposlenosti“ koji je izradio Zavod za zapošljavanje Crne Gore, između ostalog se navodi:\n„Osiguranjem od nezaposlenosti nezaposlenom licu se obezbjeđuje pravo na novčanu naknadu i pravo na zdravstveno osiguranje, penzijsko i invalidsko osiguranje za vrijeme korišćenja novčane naknade. Pravo na novčanu naknadu ima osiguranik koji prije prestanka radnog odnosa\nima staž osiguranja od najmanje 12 mjeseci neprekidno ili sa prekidima u poslednjih 18 mjeseci.“\nIz navedenog se da zaključiti da se prilikom izrade ovog dokumenta nije razmišljalao o OSI koje su završile srednju školu ili fakultet, uopšte o OSI. Do aprila 2019, sve OSI su imale pravo na naknadu po osnovu nezaposlenosti, bez obzira na prethodno radno iskustvo.\nNezapošljavanje osoba s invaliditetom u velikoj mjeri proističe iz postojanja stereotipa i predrasuda poslodavaca, koji stavljaju primat na invalidnost, kao karakteristiku koja određuje OSI, a ne na znanje, vještine, kapacitete i potencijale.\nPomenuta naknada za OSI olakšala bi u određenoj mjeri sami pronalazak posla. Svjesni predrasuda, barijera i prepreka koje se nalaze na putu ka zaposlenju OSI, naknada za nezaposlenost predstavlja afirmativnu akciju, koja omogućava OSI da pronađu izlazak iz nezaposlenosti. Naime, OSI kao svršeni srednjoškolci, studenti od aprila 2019, nemaju mogućnost da primaju naknadu te su na taj način i diskriminisani u odnosu na OSI u periodu prije aprila 2019.\nPomenutu naknadu sve OSI, a naročito tek svršeni srednjoškolci i studenti, koristili bi u cilju pokrivanja troškova za odlazak na razgovor sa savjetodavcima u ZZZCG, kupovinom oglasa radi informisanja o novim radnim mjestima i sličnim aktivnostima sa ciljem pronalaženja zaposlenja.\nS tim u vezi preporučuje se izmjena postojećih uslova za ostvarivanje prava na naknadu po osnovu nezaposlenosti u cilju omogućavanja svim nezaposlenim osobama s invaliditetom koje se nalaze na evidenciji ZZZCG naknadu za nezaposlenost.


Kako su kriminalni klanovi na Balkanu uvijek opstajali i postajali “država u državi”: Novi Belivuk već postoji - Glas Srpske\nAleksandar Stojanović 21.02.2021 07:00\nNedavna akcija policije i tužilaštva u Srbiji u kojoj je uhapšena grupa Veljka Belivuka, poznatijeg kao Velja Nevolja, predstavlja najozbiljniji udarac jednoj kriminalnoj organizaciji u posljednjoj deceniji, a po nekim procjenama je najveća još od čuvene akcije “Sablja”.\nKada je kroz medijske izvještaje objelodanjeno na koji način su grupe organizovane, koje su sve metode likvidacije i djelovanja koristili, običan građanin se zapita kako jedna takva organizacija, uz sav obavještajni i policijski rad, uopšte može da postane tako snažna i postane maltene država u državi?\nOrganizovane kriminalne grupe karakteriše to da su ustrojene i organizovane po principu državnog aparata. Svaki član grupe zna tačno šta je njegov zadatak i nadležnost i kao takvi oni predstavljaju jednu paradržavnu strukturu, odnosno “državu u državi”. Područje bivših jugoslovenskih republika postalo je pravi raj za uspostavljanje takvih grupa za koje granice, postavljene nakon tragičnih ratnih sukoba, ne postoje. Velike količine narkotika, cigareta, nafte, automobila krijumčareni su kao da kontrola ne postoji, a sve to donosilo je ogromne svote novca tim grupama, što im je omogućilo da plaćaju “svoju vojsku”, ali i nemali broj državnih činovnika, bez kojih sigurno ne bi mogli da funkcionišu.\nOd početka devedesetih godina nekoliko grupa se posebno izdvojila. Iako je bilo grupa koje su se sporadično javljale, kao najpoznatije po svojoj snazi, moći, spremnosti, obračunima i metodama egzekucija izdvojili su se zloglasni “zemunski klan”, a u posljednjem periodu na sceni je obračun “škaljarskog” i “kavačkog” klana koji već nekoliko godina unazad puni strane “crne hronike” svih medija.\nOno što karakteriše sve njih je to da su izrazito fluidne i vrlo brzo se adaptiraju i preuzimaju prevlast. Čak i najveće policijske akcije, ali i najodlučnije vlasti nisu uspjele da iskorijene prisustvo organizovanog kriminala. Ono što svakako privlači pažnju javnosti je to da je skoro svaka politička garnitura paralelno imala dominantnu organizovanu kriminalnu grupu. Čak i onda kada su njihove vođe hapšene, one su nastavljale nesmetano svoj rad ili su ih zamijenile vođe drugih klanova.\nGlobalna inicijativa za borbu protiv transnacionalnog kriminala ranije je pisala o Balkanu kao prostoru koji ima reputaciju “legla plaćenih ubica”, pogodno tlo za šverc ljudi, droge, mafijaških obračuna i dejstvovanja kriminalnih bandi.\n- Položaj zapadnog Balkana čini ovo područje posebno atraktivnim za krijumčarenje droge, oružja i ljudi. On se nalazi na ulazu u Evropsku uniju. Zapadni Balkan takođe je na glavnom putu nelegalnog prelaska ljudi s Bliskog istoka i sjeverne Afrike u EU, bilo da su oni migranti koji prelaze uz pomoć krijumčara ili žrtve trgovine ljudi. Takođe, središte je šverca oružja - navodi se u izvještaju.\nU izvještaju je navedeno da na području zapadnog Balkana postoji terenska mreža mafijaških klanova, nastalih kao “proizvod” korumpiranih vlasti i privredne nestabilnosti. Između ostalog, identifikovani su gradovi u blizini graničnih prelaza kao “vrućih tačaka” nezakonitih aktivnosti.\nPosebno zabrinjava zaključak inicijative o plaćenim ubicama, gdje se kaže da je Balkan leglo takvih pojedinaca.\n- Zbog ratnog nasljeđa i ekonomske ranjivosti pojedinih regija postoje grupe mladih muškaraca, posebno iz BiH, Hrvatske i Srbije, koje imaju pristup oružju i eksplozivima. Mladići s tog područja izvršitelji su profesionalnih atentata, na Balkanu i u srednjoj Evropi – stoji u izvještaju.\nBivši pripadnik Državne bezbjednosti (DB) Srbije Božidar Spasić kaže za “Glas Srpske” da Beograd, kao nekadašnji centar mafijaških grupa, ali ni Crna Gora, nisu više sigurna luka za te grupe, i da se teret sada postepeno prebacuje na BiH i RS.\n- To mora tako da bude, dok se ovde ne uspostavi neki poredak Belivuka i ovog ogranka jedne velike grupe koja se izdvojila i postala jedna silna i ozbiljna grupa – rekao je Spasić.\nOn dodaje da su sve kriminalne grupe po svojoj strukturi slične, jer su način organizovanja uzele od italijanske mafije pa tako iste modele možemo sresti i u Americi, u Njemačkoj, pa i na Balkanu.\n- Kod mafije se prvo biju za vlast, odnosno ko će biti šef, zatim se biju za teritorije, a kao treće je borba ko će imati dominantnu prevlast. U Srbiji imamo interesantnu situaciju, jer se sredinom devedesetih i početkom dvehiljaditih pojavio čuveni “zemunski klan” i to je prvi put da se jedna grupa nazvala klanom. Oni su dejstvovali na čitavom Balkanu, jer su iskoristili situaciju da je celi taj prostor bio rovit zbog ratnih dešavanja. Ono što je karakteristično za taj klan je to da je on uspeo da vrbuje, što se nikada u istoriji nije desilo, celu jednu specijalnu jedinicu državne bezbednosti. Umesto da njih ta jedinica vrbuje i rastera ih, oni su uspeli da državnu bezbednost uključe u svoje operacije. Kada govorimo o “zemunskom klanu” govorimo o dva klana, prvi deo je onaj koji deluje mimo države, a drugi je onaj koji je vrbovao državni aparat i to čini pravu mafijašku grupu – kaže Spasić.\nU slučaju Belivukove grupe, Spasić kaže da su to dijelovi crnogorskih mafija, “škaljarskog” i “kavačkog” klana.\n- Ono što je interesantno kod beogradskih, takozvanih navijačkih klanova, oni su, za razliku od “zemunskog klana” koji je vrbovao državni aparat, vrbovali navijače. Svako ko je posmatrao obračune navijačkih grupa, to je morao da zna. Sada će sva silina tih obračuna izaći na videlo i to je ono što pokazuje da su oni postali i te kako snažni – ističe Spasić.\nOno što on, kao neko ko se dugo godina bavio ovom problematikom, strogo podvlači je to da klanovi nisu ugašeni i da na teritoriji Beograda skoro sigurno već postoji novi Belivuk, jer poslije svakog obračuna države s mafijaškim klanovima, na scenu stupa nova grupa.\n- To su one mafijaške grupe koje čekaju pritajene da stupe na scenu. Kako je Belivuk bio deo “kavačkog” klana, oni su sada primorani da prebace delovanje svojih aktivnosti u BiH i Srpsku. To su teritorije koje su njima pogodne, zbog svih tih trzavica u društvu i sigurno će se dogoditi da će oni zauzeti prostor BiH – ističe Spasić.\nTa borba za teritoriju, parče svog kolača, neće zaobići ni Republiku Srpsku, jer su pojedinci s ovih prostora bili često logistička podrška za dolazak u Srbiju, prenosili drogu i obavljali dio posla koji je išao ka Hrvatskoj i Zapadnoj Evropi.\n- Podsećam vas samo na Darka Eleza, koji dolazi s tog područja. Oni su postali ozbiljno “odeljenje”, ozbiljna ekipa. Sada kada je pao ovaj klan u Beogradu, jasno je da će ta baza prerasti u samostalni klan. Sada se mogu očekivati sukobi oko preuzimanja te vlasti i sada je nemoguće znati ko će tu pobediti. Kada se pojavi ličnost koja će postati taj vođa, počinje borba za teritorije – kaže Spasić.\nDodaje da će se ta borba voditi, prema njegovoj procjeni, oko graničnih prelaza prema Srbiji i Hrvatskoj, a da će borba za narko-tržište biti vođena najvjerovatnije oko Sarajeva.\nNa pitanje da li su mafijaši spremni da unište tu “logističku bazu” i sklonište u koje su bježali poslije akcija u drugim državama, Spasić ističe da jesu, jer su u pitanju ljudi koji su spremni na sve.\n- Oni računaju da su grupe u Srbiji sada razbucane jedno vreme. Veliko iznenađenje je bila i akcija “Jahorina”, jer nisu očekivali da tamo mogu da se pojave velike specijalne jedinice. Ta akcija je bila brza, ali ono što je mene iznenadilo da su oni vraćeni u Crnu Goru i što nisu uzete informacije o kojima sada pričamo, odnosno da su se oni sastali kako bi dogovorili raspodelu teritorije, jer su svesni da bi BiH i RS mogli postati sada sigurna kuća za novi mafijaški klan koji će se stvoriti iz ostataka “škaljarskog”, “kavačkog” i beogradskih klanova. Tu će biti teških sukoba, eksplozija, ubistava, jer mafija ne može da miruje. Kada bi se pritajili, izgubili bi tržište droge, trgovine ljudi i druga tržišta – zaključuje Spasić.\nMafijaške grupe u svim državama regiona “brisale” su granice i oduvijek bile uvezane, a veza Crna Gora – Srbija – BiH u obavještajnim krugovima je nazivana “zelena transvezala”. Božidar Spasić kaže da će ona nastaviti da djeluje.\n- Ona je sada malo pomerena, ali nije narušena. Njih interesuje plasman droge na Zapad, a oprani novac da se investira u područje koji žele da ulažu u novu teritoriju, odnosno BiH – ističe Spasić.


Srpske vlasti zatražile poštivanje Šešeljevih prava\nU danu kada je pred sudskim većem Tribunala u Hagu trebalo da se pojavi haški pritvorenik Vojislav Šešelj, iz Nacionalnog saveta za saradnju sa Tribunalom u Beogradu upućen je i formalan zahtev za poštovanje prava ovog pritvorenika, koji od pretprošle subote štrajkuje glađu u pritvoru u Ševeningenu.\nČlan Nacionalnog saveta Zoran Lončar je dosta oštro je upozorio Tribunal da će „snositi svu odgovornost za eventualne posledice“ Šešeljevog štrajka glađu:\n„Nacionalni savet za saradnju sa Haškim tribunalom je danas formalno uputio zahtev Tribunalu da se ispoštuju sva prava Vojislava Šešelja. Suodgovornost za eventualne posledice snosiće Haški tribunal. Upozoravamo da je do sada bilo isuviše tragičnih događaja u Haškom tribunalu.“\nŠešelj štrajkuje glađu tražeći da Tribunal registruje pravne savetnike koje on predlaže, da mu svi dokumenti budu dostavljeni na papiru i srpskom jeziku, da se iz procesa ukloni „branilac u pripravnosti“. U međuvremenu je iz Tribunala saopšteno da su ukinuta ograničenja za posete Šešeljeve supruge.\nPortparol haškog Tribunala Refik Hodžić nije mogao da potvrdi da li je dopis od Nacionalnog saveta za saradnju sa Haškim sudom stigao u Ševeningen, ali kaže da Tribunal:\n„Ispunjava sve odredbe bilo kakvih prava Vojislava Šešelja u odnosu na bilo kojeg drugog pritvorenika ili bilo koju drugu situaciju koja je regulisana pravilima Tribunala i statutom Tribunala. Dakle, njemu su na raspolaganju svi mehanizmi propisani pravilnikom i statutom Tribunala u Hagu kada je u pitanju procedura u predmetu koji se vodi protiv njega.“\nPredstavnik za štampu Tužilaštva u Hagu kaže da praćenje zdravstvenog stanja Vojislava Šešelja ukazuje da ono nije drastično pogoršano. Tribunal 24 sata vrši monitoring nad ovim haškim optuženikom, ali s obzirom da on odbija i medicinsku pomoć, teško je tačno utvrditi koliko je ugroženo njegovo zdravlje:\n„Ja ću podvući da Tribunal ima mehanizme kojima prati zdravstveno stanje Vojislava Šešelja 24 sata dnevno. On je u proteklih nekoliko dana, dakle otkako je počeo odbijati hranu koju mu nudi osoblje pritvorske jedinice, odbio da vidi i medicinsko osoblje pritvorske jedinice u smislu da je odbio bilo kakve preglede. Tako da je u ovom trenutku teško reći konkretno i detaljno kakvo je njegovo zdravstveno stanje. Međutim, ponavljam, neprestano praćenje – dvadesetčetverosatni monitoring Vojislava Šešelja pokazuje da njegovo zdravstveno stanje nije ozbiljno narušeno.“\nKako je Srbiji u toku predizborna kampanja, različito se tumače potezi političkih oponenata. Doskorašnja potpredsednica srpske vlade Ivana Dulić Marković kaže da nije upoznata sa zahtevom dojučerašnjeg kolege – ministra Zorana Lončara, ali ističe da Vlada Srbije svakako ima važnija posla:\n„Nisam videla kako je tačno formulisan zahtev, ali mislim da svakako prioritet Vlade ostaje hapšenje Ratka Mladića. A Šešeljeva medijska propaganda mislim da je njegova lična stvar i da vlada ne bi trebala o tome da brine. Mislim da zaista Šešelj nije najveća briga ove vlade. Najveća briga vlade je da uhapsi Mladića. To je moj jedini komentar.“


Zajednica železničkih sportskih klubova Srbije dodelila specijalne nagrade Dragomiru Vujkoviću i Đuli Mešteru - Železnice Srbije ad\nZajednica železničkih sportskih klubova Srbije dodelila specijalne nagrade Dragomiru Vujkoviću i Đuli Mešteru\nProslavljenim srpskim sportistima, bokseru Dragomiru Vujkoviću i odbojkašu Đuli Mešteru, danas, 10. februara, dodeljene su specijalne nagrade za postignute izuzetne sportske rezultate i unapređenje sporta na železnici. U Upravnoj zgradi “Železnica Srbije”, u prisustvu brojnih zvanica iz sporta i sa železnice priznanja bivšim sportistima uručili su dr Miroljub Jevtić, vršilac dužnosti direktora društva Srbija Kargo” i Jugoslav Jović, vršilac dužnosti direktora društva “Srbija Voz”.\nUpravni odbor Zajednice železničkih sportskih klubova Srbije, na sednici 12. januara je doneo Odluku da se specijalna priznanja dodele dvojici istaknutih sportista, koji su dugi niz godina osvajali najsjajnija odličja na olimpijskim, svetskim, mediteranskim i balkanskim šampionatima.\nPredsednik Upravnog odbora Zajednica železničkih sportskih klubova Srbije Ivan Bogavac, čestitao je Dragomiru Vujkoviću i Đuli Mešteru na nagradi i na njihovoj dugogodišnjoj uspešnoj sportskoj karijeri. On je podsetio da je tradicija osnivanja prvih železničkih sportskih klubova duga skoro jedan vek i da su tokom ovog perioda brojni sportisti, u različitim disciplimama, promovisali srpske železnice i srpski sport.\n-Poćetkom devedesetih godina stvoren je Savez železničkih sportskih klubova Srbije čiji je cilj bio vođenje i organizovanje sporta na železnici i omasovljenje sportskih aktivnosti među železničarima, članovima njihovih porodica i ostalim aktivnim učesnicima u sportu i rekreaciji van železnice. Danas Zajednica u svom sastavu ima 87 sportskih klubova i društava u 22 sportske disciplime , organizovanih u 20 gradova širom Srbije. Po obimu i broju članova Zajednica železnićkih sportskih klubova je među najmasovnijim sportskim savezima u Srbiji.- rekao je Bogavac.\nInače, Zajednica železničkih sportskih klubova Srbije, tradicionalno, već šestu godinu dodeljuje specijalne nagrade istaknutim sportistima. Do sada je nagrađeno dvadeset dvoje sportista koji su počeli sportsku karijeru u železničkim klubovima ili su titule osvojili kao članovi železničkih klubova. U proteklih pet godina ova priznanja su dobili: stonoteniser Bela Mesaroš, košarkaš Dragan Kićanović, rvač Sreten Damjanović, mačevalac Zoran Krejović i bokser Zvonko Vujin.


Nova pravila EU u vezi aviokarta - Klix.ba\nbiznis Nova pravila EU u vezi aviokarta\nNova pravila EU u vezi aviokarta\n19.7.2006. u 13:02\nEvropska komisija predložila je novu direktivu po kojoj bi avioprijevoznici u EU bili obavezni da putnicima kada kupuju karte saopće punu cijenu svojih usluga.\nU komisiji kažu da mnoge kompanije, naročito one niskobudžetne, reklamiraju karte po smješno niskim cijenama od jednog ili dva eura, a kasnije dodaju raznorazne takse koje značajno povećaju konačnu cijenu leta, prenosi BBC.\nAvioprijevoznici, naravno, na taj način nastoje da privuku što više mušterija, ali putnicima je prilično teško da izračunaju ko im zapravo nudi najpovoljnije karte.\n"Putnici su vrlo zbunjeni i frustrirani jer ne znaju za šta zapravo plaćaju i zašto odjednom moraju da plate šezdeset eura za let za koji su mislili da će koštati samo petnaest", kaže Lori Prajs, konsultant za avioindustriju.\nKada je Evropska komisija počela da radi na prijedlogu nove direktive, mnogi posmatrači su primijetili da je ona uperena prije svega protiv jednog od najvećih niskobudžetnih avioprijevoznika, irskog "Rajanera".\n"Rajaner" često kritikuju i putnici i druge kompanije, međutim, generalni direktor kompanije Majkl O'Liri kaže da "Rajanerovi" putnici od početka znaju koliko će na kraju platiti:\n"Ovo je još jedno idiotsko pravilo iz Brisela odakle stalno dolaze idiotska pravila", kaže O'Liri.\n"Kod nas ne postoji problem transparentnosti cijena. Svaki "Rajanerov" putnik kada kupuje kartu putem Interneta mora da vidi detalje svih taksi i svih dodataka koje će platiti. Mora da se izjasni da prihvata tu konačnu cijenu prije nego što mu bude dozvoljeno da rezerviše kartu", navodi on.\nNešto kasnije, u razgovoru za BBC, direktor "Rajanera" ipak je rekao da podržava svaku mjeru koja će olakšati putnicima da porede konačne cijene letova kod raznih avioprijevoznika i da izaberu kompaniju koja je najjeftinija.\nZavršena aukcija 599


Dan online - Sport: Kjeza Violin rudnik - 2017-11-14\nSport INTER ZAINTERESOVAN ZA ZVIJEZDU FIORENTINE\nProšlog ljeta Inter je pokušao da dođe do Federika Bernardeskija i nudio mu bolje finansijske uslove od Juventusa, ali se mladi igrač Fiorentine na kraju preselio u Torino. „Interisti” su ostali bez „desetke” na kojoj su mogli da planiraju budućnost, ali se za njih ukazala nova šansa. Italijanska „Gazeta delo Sport” tvrdi da je supertalentovani Federiko Kjeza nova glavna meta „nero azura” i da će klub sa „Đuzepe Meace” za sina slavnog napadača Parme Enrika Kjeze ponuditi 50 miliona eura. Trener Lućano Spaleti i direktori Intera, Sabatini i Ozilio su ubijeđeni da je Kjeza igrač kakav im treba. Klub iz Firence je svjestan da je Kjeza najbolji igrač tima i izvor velike zarade u budućnosti i zbog toga u Violi čine sve da produže ugovor sa Kjezom, koji trenutno ima ugovor do 2021. godine i sa 400.000 eura po sezoni je jedan od najslabije plaćenih igrača Fiorentine. Čelnici Intera žele da sve završi već sledećeg ljeta.


Partizanovih 50 IGRAČA, Savo u startu precrtao 13, ali to nije sve! - Sportske.net\nKvantitet je tu, i mnogo iznad očekivanja, a šta je sa kvalitetom?\nNazire li se Partizanov sastav za evropsku premijeru?Liverpul protiv Partizana, ko će pre do "Novog Ronalda"?Zašto Partizan kasni sa velikim transferima?Pravda je spora, ali dostižna - Partizanu oko pola miliona evra!Savo najavio brojne promene, ''transfer ludnica'' tek počinje!\nNije neobično da se na prvoj prozivci na početku priprema pojavi tridesetak igrača, ali jučerašnji spisak od ukupno 37 imena ipak deluje predugačko i pokazuje da će trener Partizana Savo Milošević morati veći broj igrača da uskoro ''precrta'', jer se tek očekuju i nova pojačanja u letnjem prelaznom roku, uz nekoliko izlaznih transfera od kojih će zavisiti dalja kupovina.\nPodsetimo, na Miloševićevom spisku juče su se našla ova imena:\nVladimir Stojković (dolazi 16. juna), Filip Kljajić, Aleksandar Popović, Danilo Pantić (istekla pozajmica, trenutno je sa mladom reprezentacijom Srbije), Nikola Lakčević, Strahinja Jovanović, Milan Smiljanić, Ognjen Ožegović, Sejduba Suma, Mark Valijente (dolazi 16. juna), Zoran Tošić (dolazi 16. juna), Armin Đerlek, Filip Stevanović, Saša Zdjelar, Goran Zakarić (dolazi 21. juna), Rikardo Gomeš (dolazi 18. juna), Nemanja Nikolić, Aleksandar Šćekić (dolazi 22. juna), Strahinja Pavlović, Zlatan Šehović, Slobodan Stanojlović (dolazi 20. juna), Svetozar Marković, Nemanja R. Miletić, Đorđe Ivanović, Lazar Pavlović, Miljan Momčilović, Musa Ndžaj, Bojan Ostojić (još bez novog ugovora), Periša Pešukić, Igor Vujačić, Aleksandar Lutovac, Dominik Dinga, Miroslav Vulićević, Nemanja G. Miletić, Radivoj Bosić, Slobodan Urošević, Dejan Georgijević.\nMeđutim, sećate se da smo nedavno pisali i o čak 17 Partizanovih igrača na pozajmicama u inostranstvu ili u domaćim klubovima. Od tih 17 samo četvorica su pozvana na prozivku (Suma, Lakčević, Ožegović, Jovanović), a preostala trinaestorica su, očigledno, u startu precrtana, bar za prvi deo naredne sezone.\nTa trinaestorica prekobrojnih, čiji status tek treba da se definiše su: Gabijel Enake, Nemanja Stevanović, Luka Cucin, Veljko Birmančević, Juri Vakulko, Marko Jovičić, Jovan Kokir, Jovan Vlalukin, Jovan Trnić, Filip Čermelj, Strahinja Karišić, Adnan Islamović i Marko Lazarević.\nKada ovaj spisak saberemo sa onih 37 igrača, dolazimo do brojke od čak 50 fudbalera na koje je trener Milošević mogao da računa, ali se trinaestorice u startu odrekao.\nZanimljivo je da se i Danilo Pantić nalazi među pozvanima, ali se postavlja pitanja na koji bi način Partizan sada mogao da ga zadrži, kada Čelsi traži otkup ugovora posle dve sezone provedene na pozajmici.\nSa štoperom Bojanom Ostojićem još nije postignut dogovor oko novog ugovora, a sudeći po onome što smo videli u finišu prošle sezone, Savo Milošević nije imao poverenja u Đerleka, Ndžaja, Georgijevića, Vulićevića, Nemanju G. Miletića...\nAko se realizuju i transferi Strahinje Pavlovića, Rikarda Gomeša, a uz pomenute koji nisu bili u prvom planu, deluje da bi spisak lako mogao da se skrati na ispod 30 imena.\nAli, onda bi trebalo da se produži novim pojačanjima...\nU svakom slučaju, biće zanimljivo leto u Humskoj.


Porsche tvrdi: Vozač kriv za smrt Pola Vokera - AutoPortal.rs\nHome > Auto vesti > Jet set > Porsche tvrdi: Vozač kriv za smrt Pola Vokera\nPorsche tvrdi: Vozač kriv za smrt Pola Vokera\nViše od godinu dana je prošlo od nesreće u kojoj je život izgubio poznati američki glumac a sve okolnosti nezgode još uvek nisu poznate.\nDecembra 2013. Pol Voker, glumac koji je slavu stekao igrajući u serijalu filmova "Fast & Furious" nastradao je u saobraćajnoj nesreći, zajedno sa svojim prijateljem, kada je automobil u kojem su se nalazili udario u stub i zapalio se. Prema najnovijim trvdnjama za nezgodu je kriv isključivo vozač.\nAutomobil u kojem se Voker nalazio bio je Porsche "Garrera GT". Porodica nastradalih je već tužila nemačku kompaniju ali su ljudi iz Štutgarta više puta ponovili da je za nezgodu odgovoran jedino vozač koji je prevelikom brzinom ušao u krivinu.\nU pomenutoj tužbi stoji da su stručnjaci utvrdili da je otkazalo vešanje na zadnjem desnom točku i da je zbog toga "Carrera GT" izleteo iz krivinie i udario u stub. Međutim nebrojano puta Nemci su ponovili svoju izjavu i ne nameravaju da je menjaju.


„Telekom“ i „Vodafon“ potpisali ugovor o partnerstvu - 08.11.2021, Sputnik Srbija\n„Telekom“ i „Vodafon“ potpisali ugovor o partnerstvu\nJedna od vodećih telekomunikaciona kompanija u Evropi i Africi „Vodafon“ i „Telekom Srbija“ potpisali su ugovor o partnerstvu koji obuhvata Srbiju, Crnu Goru i... 08.11.2021, Sputnik Srbija\nTaj poslovni odnos će omogućiti „Telekomu Srbija“ da iskoristi „Vodafonovu“ vodeću poziciju u domenu digitalizacije potrošačkih proizvoda i ponude servisa, navedeno je u zajedničkom saopštenju.Partnerstvom sa „Vodafonovom“ kompanijom za nabavke (Vodafone Procurement Company), „Telekom Srbija“ imaće pristup kapacitetima za različite nabavke.To znači da, kako je navedeno, ovo partnerstvo obezbeđuje i uvide u kategorije različitih proizvoda i strateško usmeravanje, konsultantske usluge, odnosno savetovanje tokom kompletnog procesa nabavki, čime se ostvaruje optimizacija troškova i stvaranje vrednosti.Generalni direktor „Vodafona“ za partnerska tržišta Dijego Masida je rekao tim povodom da sa oduševljenjem pozdravljaju pristupanje „Telekoma Srbija“ njihovoj porodici partnerskih tržišta i da se raduju zajedničkom radu u cilju prenošenja znanja i iskustva te kompanije za potrebe korisnika „Telekoma“ u Srbiji, Crnoj Gori i Bosni i Hercegovini.Generalni direktor „Telekoma Srbija“ Vladimir Lučić je rekao da je „Telekom“ regionalna kompanija sa dugom tradicijom uspešnog poslovanja.U saopštenju se navodi da je „Vodafon“ najveći operator mobilne i fiksne telefonije u Evropi i vodeći globalni provajder IoT usluga.\nekonomija, srbija, telekom, srbija – ekonomija\nJedna od vodećih telekomunikaciona kompanija u Evropi i Africi „Vodafon“ i „Telekom Srbija“ potpisali su ugovor o partnerstvu koji obuhvata Srbiju, Crnu Goru i Bosnu i Hercegovinu.\nTaj poslovni odnos će omogućiti „Telekomu Srbija“ da iskoristi „Vodafonovu“ vodeću poziciju u domenu digitalizacije potrošačkih proizvoda i ponude servisa, navedeno je u zajedničkom saopštenju.\nPartnerstvom sa „Vodafonovom“ kompanijom za nabavke (Vodafone Procurement Company), „Telekom Srbija“ imaće pristup kapacitetima za različite nabavke.\nTo znači da, kako je navedeno, ovo partnerstvo obezbeđuje i uvide u kategorije različitih proizvoda i strateško usmeravanje, konsultantske usluge, odnosno savetovanje tokom kompletnog procesa nabavki, čime se ostvaruje optimizacija troškova i stvaranje vrednosti.\nGeneralni direktor „Vodafona“ za partnerska tržišta Dijego Masida je rekao tim povodom da sa oduševljenjem pozdravljaju pristupanje „Telekoma Srbija“ njihovoj porodici partnerskih tržišta i da se raduju zajedničkom radu u cilju prenošenja znanja i iskustva te kompanije za potrebe korisnika „Telekoma“ u Srbiji, Crnoj Gori i Bosni i Hercegovini.\nGeneralni direktor „Telekoma Srbija“ Vladimir Lučić je rekao da je „Telekom“ regionalna kompanija sa dugom tradicijom uspešnog poslovanja.\n„Tokom protekle dve godine, bili smo usredsređeni na transformaciju kompanije, kako bismo mogli da se ravnopravno nosimo sa najrazvijenijim kompanijama u svetu. Uvereni smo da će nam saradnja sa ‘Vodafonom’, jednim od globalnih lidera u ovoj delatnosti, obezbediti pristup svim važnim resursima u oblasti digitalne transformacije i da će nam omogućiti da povećamo efikasnost našeg poslovanja, da optimizujemo troškove i unapredimo korisničko iskustvo“, rekao je Lučić.\nU saopštenju se navodi da je „Vodafon“ najveći operator mobilne i fiksne telefonije u Evropi i vodeći globalni provajder IoT usluga.\nBlumberg počinje saradnju sa Telekomom Srbija: Prave regionalnu platformu za poslovne vesti\n15 Oktobar, 10:15


Petogodišnji rad Klinike za kardiohirurgiju obeležili sjajni rezultati - JuGmedia\nTim sa sjajnim rezultatima\nZa pet godina od formiranja Klinike za kardiohirurgiju pri Kličničkom centru Niš, tim koji predvodi kardiohirurg i direktor Klinike za kardiohirguju Dragan Milić, urađeno je 1500 kardiohirurških operacija na dan 13. decembar ove godine, a samo od početka ove godine operisano je do tog datuma 389 pacijenata.\nNa listi čekanja nalazi se svega 62 bolesnika, a poslednja zakazana operacija je za 24.decembar ove godine, što znači da se u proseku čeka svega 40 dana od dana zakazivanja.\n„Najveći uspeh je taj što već skoro pune 3 godine sve operacije izvodi isključivo i u celosti niška ekipa. Od 1500 urađenih operacija umrlo je 33 bolesnika što čini stopu smrtnosti od neverovatnih 2.2 posto“, kaže za juGmediu direktor Dragan Milić.\nZa ovaj fantastičan uspeh Klinike, ocenjuje, najzaslužnije je osoblje.\n„Tu su sjajni mladi ljudi koji me čine ponosnim što sam njihov kapiten: lekari (hirurzi, anesteziolozi i klinički transfuziolog), sestre u operacionij sali, intenzivnoj nezi, odeljenju i ambulanti, perfuzeri bez kojih nema kardiohirurgije, anestetičari, bolničari, higijeničari i nemedicinsko i administrativno osoblje“, naglašava Milić, koji je i profesor na Medicinskom fakultetu u Nišu.\nInače, pacijenti ove niške klinike, u kojoj se vrše operacije na otvorenom srcu, su sa celog jugoistoka Srbije, ali i iz Zeječara, Kruševca, Jagodine i drugih mesta koja teritorijalno ne pripadaju Nišavskom okrugu.


Stižu rešenja za porez i već donose probleme - Naslovi.net vesti\nRešenja su počela da stižu krajem prošle godine, a naplata te obaveze nastavila se po propisima koji su važili u vreme kada su obaveze i nastale. Za 50.000 obveznika koji spadaju u tu kategoriju – čak dve trećine preduzetnika u... »\nBeograd -- Svi poreski obveznici koji porez plaćaju paušalno bili su tokom 2014. i 2015. „oslobođeni”, na određeno vreme, poreza.\nNadležni su čekali da se za tu branšu donesu novi propisi. Rešenja su počela da stižu krajem prošle godine, a naplata te obaveze nastavila se po propisima koji su važili u vreme kada su obaveze i nastale. Za 50.000 obveznika koji... »\nZbog poreza glava boli zubare, zanatlije, taksiste...\nNOVI SAD: Svi poreski obveznici koji porez plaćaju paušalno bili su tokom 2014. i 2015. „oslobođeni”, na određeno vreme, poreza. Nadležni su čekali da se za tu branšu donesu novi propisi.


eKapija | Kasa PIO Fonda sve punija - Penzije manji teret za budžet\nIzvor: Tanjug | Nedelja, 03.01.2016.| 17:11\nKasa PIO Fonda sve punija - Penzije manji teret za budžet\nI ove godine penzije će biti redovne, a njihova redovnost obezbeđena je finansijskim planom PIO Fonda za 2016, kaže za Tanjug direktorka fonda Dragana Kalinović, uz napomenu da je "zahvatanje" za penzije iz državne kase sve manje. Fond, dodaje ona, beleži pozitivne rezultate, o čemu svedoči podatak da su u 2015. za pet odsto povećani prihodi od doprinosa u odnosu na 2014. godinu.\nPovećanje izvornih prihoda znači manje zahvatanja iz državne kase, pa kako je uplaćeno 15 milijardi dinara više za doprinose, iz budžeta je povučeno 9,8 milijardi dinara manje za penzije i druga davanja. Na nivou godine, objašnjava, u ukupnim prihodima Fonda, (koji iznose 579,6 milijardi), izvorni prihodi, odnosno naplaćeni doprinosi za penzijsko i invalidsko osiguranje, učestvuju sa više od 61%, a dotacije Republike smanjene su sa 44,2% u 2014. godini na 37,3% u 2015.\n- To znači da je sve manje budžetskih sredstava potrebno da bi se obezbedila ukupna sredstva potrebna za redovnu isplatu penzija - podvukla je Kalinović u intervjuu Tanjugu.\nIstovremeno, kako kaže, ukupni prihodi i rashodi Fonda za 2016. godinu planirani su u iznosu od 590,3 milijardi dinara i viši su za 1,8% u odnosu na 2015. godinu. Kalinović navodi da je Republičkom fondu za penzijsko i invalidsko osiguranje do kraja 2015. podneto 220 zahteva za povezivanje staža za 7.755 radnika, od čega najviše za radnike preduzeća u stečaju, kaže i napominje da je za te namene do sada izdvojeno 154 miliona dinara.\nDo 25. decembra podnet je 151 zahtev za preduzeća u stečaju (za 6.808 radnika), 64 zahteva subjekata privatizacije (za 914 radnika) i pet zahteva preduzeća za profesionalnu rehabilitaciju i zapošljavanje osoba sa invaliditetom (za 33 radnika).\n- Do sada je povezan staž po zahtevu 83 preduzeća, za 923 zaposlenih, a ukupno je povezano 2.479 godina, 10 meseci i šest dana staža, u ukupnom iznosu od oko 154.363.528 dinara - rekla je Kalinović.\nDirektorka navodi i da je cilj Fonda u 2015. Bio, između ostalog, približavanje korisnicima i osiguranicima, te kaže da će se sa time nastaviti i u ovoj godini. Početkom 2015. u PIO fondu osnovan je kontakt centar zahvaljujući kome je za 11 meseci rada odgovoreno na više od 45.000 pitanja građana. Na sajtu fonda su osiguranicima i korisnicima dostupni i novi veb servisi, kojima je značajno unapređeno elektronsko poslovanje, navela je direktorka.\nOna smatra da je važno otvaranje dve lokacije za medicinsko veštačenje, u Prijepolju i Negotinu, što je, kako je kazala, olakšalo korisnicima iz udaljenijih mesta odlazak na lekarske preglede radi veštačenja radne sposobnosti, a u planu je otvaranje još ispostava u narednoj godini.\nPIO Fond inače mesečno primi oko 40.000 zahteva za penzionisanje, od čega je 9.000 za starosnu, invalidsku i porodičnu penziju, što je na prošlogodišnjem nivou. Povećanje broja zahteva na šalterima Fonda primećeno je tek poslednje sedmice 2015, što je bilo i očekivano imajući u vidu da se menjaju uslovi za penzionisanje. Kalinović ističe i da je poboljšana ažurnost, odnosno donošenje rešenja u zakonskom roku i da je taj proces sada na nivou od 92%.\n- Preostalih osam odsto zahteva koji se ne reše u zakonskom roku do 60 dana nije rezultat neaktivnosti, već objektivnih okolnosti na koje Fond ne može da utiče, kao što su neplaćeni doprinosi za sve periode osiguranja, zatim potvrđivanje staža u drugim državama u kojima je osiguranik imao staž i slično - kazala je Kalinović.\nU narednoj godini rešiće se i problem vojnih penzionera, ističe direktorka Fonda i dodaje da je za isplatu razlike po osnovu vanrednog usklađivanja penzija profesionalnih vojnih lica i njihovih naslednika u Fond do sada stiglo 35.000 zahteva.\nU Srbiji, prema poslednjim podacima, ima 1.733.308 penzionera. Od tog broja, najviše je starosnih penzionera (61,24%), 314.121 čine invalidski penzioneri (18,12%) i 357.726 je u Srbiji korisnika porodičnih penzija (20,64%). Prosečna penzija svih korisnika iznosi 23.165 dinara, s tim što je prosečna penzija starosnih penzionera 24.884 dinara, invalidskih 23.398 dinara i porodičnih 18.740 dinara.\nPF PIOZ Novi Sad\nFond penzijskog i invalidskog osiguranja\npovezivanje radnog staža\nzahtevi za penzionisanje


RTS :: Poverenik dobija više ovlašćenja, najveći problem ignorisanje tražioca informacija\nDruštvo Poverenik dobija više ovlašćenja, najveći problem ignorisanje tražioca informacija\nutorak, 20. jul 2021, 10:25 -> 11:59\nPoverenik dobija više ovlašćenja, najveći problem ignorisanje tražioca informacija\nApsurdno je što nije problem odbijanje davanja informacija, nego ignorisanje tražioca informacija, rekao je za RTS poverenik Milan Marinović. Prema Izmenama zakona koje bi trebalo da budu usvojene u septembru, poverenik dobija veća ovlašćenja, a za nepostupanje po nalogu tražioca informacija biće propisane kazne.\nPoverenik za informacije od javnog značaja i zaštitu podataka o ličnosti nedavno je bio jedan od govornika na održanom forumu "Informacije o zaštiti životne sredine – koliko je teško doći do njih?", na kojoj se pojavio veliki broj predstavnika javnih institucija i regionalnih stručnjaka, a na kojem je glavna tema bila zaštita životne sredine i očuvanje, odnosno pružanje informacija od javnog značaja, a koje se tiču ekologije.\nTema ekologije, ali i bezbednosti mladih na internetu su trenutno u fokusu Kancelarije poverenika.\nMilan Marinović je u Jutarnjem programu rekao da građani ne dolaze do informacija o zaštiti životne sredine tako lako kako bi trebalo.\n"Znamo koliko se ljudi žale i iz godine u godinu, broj žalbi raste. Gde su barijere, treba pitati lokalne samouprave, određena ministarstva, kao i određena preduzeća", naveo je poverenik.\nPrema njegovim rečima, apsurdno je što nije problem odbijanje davanja informacija, nego ignorisanje tražioca informacija.\nDodaje da je 70 do 80 odsto žalbi zbog nepostupanja organa vlasti u zakonskom roku. "Što se tiče informacija o zaštiti životne sredine, važi mnogo stroži rok. Za obične informacije je rok 15 dana za postupanje organa vlasti, dok je za zaštitu životne sredine 48 časova. Ali nijedan rok se ne poštuje", rekao je Marinović.\nNapominje da sve to omogućava to što za ovo ne kažnjava brzo, ali sada se menja zakon i uvedeno je da odgovorno lice odgovara za nepostupanje po zahtevu.\n"Za nepostupanje po nalogu tražioca informacija posle 17 godina će biti propisana kazna. Nadam se da će do septembra da bude izglasan zakon, a da počne da se primenjuje od januara, a možda i ranije", kaže poverenik.\nDodaje da su rupe koje su se pokazale u Zakonu pokušali da zakrpe Izmenama zakona i da će biti bolje nego što je do sada bilo u toj oblasti.\n"Poverenik je Izmenama zakona dobio mnogo veća ovlašćenja. Dobili smo nalog da izdajemo prekršajni nalog za nepostupanje po zahtevu tražioca informacija, da podnosimo zahtev za pokretanje prekršajnog postupka, dobili smo pravo da utvrđujemo sve činjenice da vidimo da li je učinjen prekršaj", rekao je Marinović.\nNaglašava da je ideja svuda u svetu da se informacije proaktivno objavljuju, da budu na sajtu organa vlasti i to je svuda trend, i nada se da će i kod nas zaživeti.\n"Zakon će sada kažnjavati nešto višim kaznama. Ali nije poenta u kazni, nego je poenta u preventivi. Ako uspemo da promenimo svest da one informacije koje nemaju razloga da štite, da objave javno, biće lakše svima", istakao je poverenik.\nGovoreći o zaštiti mladih na internetu, rekao je da ima pomaka. "Svima nama preti opasnost na internetu, ali mladi su najlakomisleniji, najlakše skidaju aplikacije i najlakše mogu da budu izmanipulisani", napominje poverenik i dodaje da treba sistemski raditi s njima.\n"Moja ideja je da se u školu uvede zaštita ličnih podataka, kao gradivo", naglasio je Marinović.